title: 2014/707/PESK: Deċiżjoni tal-Kumitat Politiku u ta' Sigurtà EULEX KOSOVO/2/2014 tad- 9 ta' Ottubru 2014 dwar il-ħatra tal-Kap tal-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO

text:
               11.10.2014

               MT

               Il-Ġurnal Uffiċjali tal-Unjoni Ewropea

               L 295/59

         DEĊIŻJONI TAL-KUMITAT POLITIKU U TA' SIGURTÀ EULEX KOSOVO/2/2014
   tad-9 ta' Ottubru 2014
   dwar il-ħatra tal-Kap tal-Missjoni tal-Unjoni Ewropea għall-Istat tad-Dritt fil-Kosovo (1), EULEX KOSOVO

      (2014/707/PESK)

   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2008/124/PESK tal-4 ta' Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (2) u b'mod partikolari l-Artikolu 12(2) tagħha,
   Billi:

               (1)

               Skont l-Artikolu 12(2) tal-Azzjoni Konġunta 2008/124/PESK, il-Kumitat Politiku u ta' Sigurtà (KPS) huwa awtorizzat, f'konformità mal-Artikolu 38 tat-Trattat, li jieħu d-deċiżjonijiet rilevanti bl-għan li jeżerċita l-kontroll politiku u d-direzzjoni strateġika tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO), inkluża d-deċiżjoni tal-ħatra ta' Kap ta' Missjoni.

               (2)

               Fis-17 ta' Ġunju 2014, il-KPS adotta d-Deċiżjoni EULEX KOSOVO/1/2014 (3) li testendi l-mandat tal-Kap ta' Missjoni ta' EULEX KOSOVO sal-14 ta' Ottubru 2014.

               (3)

               Fit-12 ta' Ġunju 2014, il-Kunsill adotta d-Deċiżjoni 2014/349/PESK (4) li temenda l-Azzjoni Konġunta 2008/124/PESK u li testendi t-tul ta' żmien ta' EULEX KOSOVO sal-14 ta' Ġunju 2016.

               (4)

               Fil-25 ta' Settembru 2014, ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà pproponiet il-ħatra tal-Ambaxxatur Gabriele MEUCCI bħala Kap tal-Missjoni ta' EULEX KOSOVO għall-perijodu mill-15 ta' Ottubru 2014 sal-14 ta' Ġunju 2015.

         ADOTTA DIN ID-DEĊIŻJONI:
   Artikolu 1
   L-Ambaxxatur Gabriele MEUCCI huwa b'dan maħtur bħala Kap tal-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO, għall-perijodu mill-15 ta' Ottubru 2014 sal-14 ta' Ġunju 2015.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   Għandha tapplika mill-15 ta' Ottubru 2014.

      Magħmul fi Brussell, id-9 ta' Ottubru 2014.

            Għall-Kumitat Politiku u ta' Sigurtà

            Il-President

         W. STEVENS

      (1)  Il-ħatra “Kosovo” ma tippreġudikax il-pożizzjonijiet dwar l-istatus u hija konformi mar-Riżoluzzjoni 1244(1999) tal-Kunsill tas-Sigurtà tan-Nazzjonijiet Uniti u l-Opinjoni tal-QIĠ dwar id-dikjarazzjoni tal-indipendenza tal-Kosovo.

      (2)  ĠU L 42, 16.2.2008, p. 92.

      (3)  Deċiżjoni tal-Kumitat Politiku u ta' Sigurtà EULEX KOSOVO/1/2014 tas-17 ta' Ġunju 2014 li testendi l-mandat tal-Kap ta' Missjoni tal-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU L 180, 20.6.2014, p. 17).

      (4)  Deċiżjoni tal-Kunsill 2014/349/PESK tat-12 ta' Ġunju 2014 li temenda l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU L 174, 13.6.2014, p. 42).


title: 2008/535/KE: Deċiżjoni tal-Parlament Ewropew ta' l-24 ta' April 2007 dwar il-kwittanza għall-implimentazzjoni tal-baġit ta' l-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2005

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/176

         DEĊIŻJONI TAL-PARLAMENT EWROPEW
   ta' l-24 ta' April 2007
   dwar il-kwittanza għall-implimentazzjoni tal-baġit ta' l-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2005
   (2008/535/KE)
   IL-PARLAMENT EWROPEW,
   wara li kkunsidra l-kontijiet annwali finali ta' l-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali finali ta' l-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2005, flimkien mat-tweġibiet ta' l-Aġenzija (2),
   wara li kkunsidra r-rakkomandazzjoni tal-Kunsill tas-27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u b'mod partikulari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament (KE) Nru 460/2004 tal-Parlament Ewropew u tal-Kunsill ta' l-10 ta' Marzu 2004 li jistabbilixxi Aġenzija Ewropea dwar is-Sigurtà tan-Networks u l-Informazzjoni (4), u b'mod partikolari l-Artikolu 17 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-Rapport tal-Kumitat għall-Kontroll tal-Baġit (A6-0102/2007),

               1.

               Jagħti kwittanza lid-Direttur ta' l-Aġenzija Ewropea dwar is-Sigurtà tan-Networks u l-Informazzjoni għall-implimentazzjoni tal-baġit ta' l-Aġenzija għas-sena finanzjarja 2005;

               2.

               Jagħti l-osservazzjonijiet tiegħu fir-riżoluzzjoni hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni u r-riżoluzzjoni li hi parti integrali minnha lid-Direttur ta' l-Aġenzija Ewropea dwar is-Sigurtà tan-Networks u l-Informazzjoni, lill-Kunsill, lill-Kummissjoni u lill-Qorti ta' l-Awdituri, u biex jiżgura li tiġi ppubblikata fil-Ġurnal Uffiċjali ta' l-Unjoni Ewropea (Serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 266, 31.10.2006, p. 16.

      (2)  ĠU C 312, 19.12.2006, p. 1.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 77, 13.3.2004, p. 1.

      (5)  ĠU L 357, 31.12.2002, p. 72.
    ---documentbreak---

               15.7.2008

               MT

               Il-Ġurnal Uffiċjali ta’ l-Unjoni Ewropea

               L 187/177

         RIŻOLUZZJONI TAL-PARLAMENT EWROPEW
   ta' l-24 ta' April 2007
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ta' l-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2005
   IL-PARLAMENT EWROPEW,
   wara li kkunsidra l-kontijiet annwali finali ta' l-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2005 (1),
   wara li kkunsidra r-rapport tal-Qorti ta' l-Awdituri dwar il-kontijiet annwali finali ta' l-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2005, flimkien mat-tweġibiet ta' l-Aġenzija (2),
   wara li kkunsidra r-rakkomandazzjoni tal-Kunsill tas-27 ta' Frar 2007 (5711/2007 – C6-0080/2007),
   wara li kkunsidra t-Trattat KE, u b'mod partikulari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,
   wara li kkunsidra r-Regolament (KE) Nru 460/2004 tal-Parlament Ewropew u tal-Kunsill ta' l-10 ta' Marzu 2004 li jistabbilixxi Aġenzija Ewropea dwar is-Sigurtà tan-Networks u l-Informazzjoni (4), u b'mod partikolari l-Artikolu 17 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-Rapport tal-Kumitat għall-Kontroll tal-Baġit (A6-0102/2007),

               A.

               billi l-Qorti ta' l-Awdituri qalet li hija kisbet assigurazzjoni raġonevoli li l-kontijiet annwali għas-sena finanzjarja li ntemmet fil-31 ta' Diċembru 2005 kienu affidabbli, u li t-tranżazzjonijiet li jaqgħu taħthom, fis-sħuħija tagħhom, kienu legali u regolari,

         Punti ġenerali dwar il-maġġoranza ta' l-Aġenziji ta' l-UE li jirrikjedu kwittanza individwali

               1.

               Iqis li n-numru dejjem jikber ta' Aġenziji Komunitarji u l-attivitajiet ta' xi wħud minnhom ma jidhrux li jiffurmaw parti minn qafas ta' politika ġenerali, u li l-mandati ta' xi Aġenziji mhux dejjem jirriflettu l-bżonnijiet reali ta' l-Unjoni jew l-aspettattivi taċ-ċittadini, u jinnota li f'termini ġenerali l-Aġenziji mhux dejjem ikollhom dehra tajba jew rappurtaġġ pożittiv mill-media;

               2.

               Jistieden għalhekk lill-Kummissjoni sabiex tiddefinixxi qafas ta' politika ġenerali għat-twaqqif ta' Aġenziji ġodda tal-Komunità u sabiex tippreżenta studju dwar l-ispejjeż u l-benefiċċji qabel ma titwaqqaf kwalunkwe Aġenzija ġdida, filwaqt illi toqgħod attenta li tevita rduppjar fl-attiviatjiet bejn l-Aġenziji jew mal-mandati ta' organizzazzjonijiet Ewropej oħra;

               3.

               Jistieden lill-Qorti ta' l-Awdituri biex tagħti l-opinjoni tagħha rigward l-istudju li jqabbel l-ispejjeż mal-benefiċċji qabel il-Parlament jieħu deċiżjoni;

               4.

               Jistieden lill-Kummissjoni biex kull ħames snin tippreżenta studju dwar il-valur miżjud ta' kull Aġenzija eżistenti; jistieden lill-istituzzjonijiet relevanti, fil-każ ta' evalwazzjoni negattiva tal-valur miżjud ta' l-Aġenzija, sabiex jieħdu l-passi kollha meħtieġa billi jifformolaw mill-ġdid il-mandat ta' dik l-Aġenzija jew billi jagħlquha;

               5.

               Meta jitqies in-numru li dejjem qiegħed jikber ta' aġenziji regolatorji, jiddeplora l-fatt li n-negozjati rigward l-abbozz għal ftehima interistituzzjonali għal organizzazzjoni ta' dawn l-aġenziji għadhom ma ntemmux u jistieden lis-servizzi kompetenti tal-Kummissjoni sabiex flimkien mal-Qorti ta' l-Awdituri jagħmlu dak kollu li jistgħu biex din il-ftehima tiġi konkluża malajr;

               6.

               Jinnota li r-responsabilità baġitarja tal-Kummissjoni titlob li jsiru konnessjonijiet iktar stretti bejn l-Aġenziji u l-Kummissjoni; jitlob lill-Kummissjoni u lill-Kunsill sabiex jieħdu l-passi kollha meħtieġa sabiex jagħtu lill-Kummissjoni minoranza li tibblokka fl-entitajiet ta' sorveljanza ta' l-Aġenziji regolatorji sal-31 ta' Diċembru 2007 u sabiex jipprovdu għal din il-minoranza sa mill-bidu meta jkunu qed jiġu stabbiliti Aġenziji ġodda;

               7.

               Jistieden lill-Qorti ta' l-Awdituri biex toħloq kapitolu addizjonali fir-Rapport Annwali tagħha, li jkun dwar l-Aġenziji li għandhom jingħataw kwittanza skond il-kontijiet tal-Kummissjoni sabiex ikun hemm stampa aktar ċara ta' l-użu tal-fondi ta' l-UE mill-Aġenziji;

               8.

               Ifakkar il-prinċipju li fuq il-bażi tiegħu, l-Aġenziji kollha tal-Komunità, kemm jekk issussidjati kif ukoll jekk le, huma suġġetti għal kwittanza mill-Parlament, anke meta jkun hemm awtorità ta' kwittanza li teżisti bis-saħħa tat-testi kostituttivi tagħhom;

               9.

               Jistieden lill-Qorti ta' l-Awdituri sabiex tagħmel verifiki ta' rendiment għall-Aġenziji kollha u tirrapporta lura lill-kumitati relevanti tal-Parlament, inkluż lill-Kumitat għall-Kontroll tal-Baġit;

               10.

               Jinnota li n-numru ta' Aġenziji qiegħed dejjem jikber u li, bi qbil mar-responsabilità politika tal-Kummissjoni għat-tħaddim ta' l-Aġenziji, li tmur lil hinn minn sempliċi appoġġ loġistiku, hemm ħtieġa saħansitra ikbar li d-Direttorati-Ġenerali tal-Kummissjoni inkarigati mit-twaqqif u l-monitoraġġ ta' l-Aġenziji jiżviluppaw approċċ komuni lejn l-Aġenziji; iqis illi struttura simili għal dik maħluqa mill-Aġenziji għall-koordinazzjoni fost id-DĠ konċernati tkun pass pragmatiku 'l quddiem lejn approċċ komuni tal-Kummissjoni rigward il-kwistjonijiet kollha relatati ma' l-Aġenziji;

               11.

               Jistieden lill-Kummissjoni biex ittejjeb l-appoġġ amministrattiv u tekniku għall-Aġenziji, filwaqt li tiġi meqjusa l-kumplessità dejjem akbar tar-regoli amministrattivi u problemi tekniċi tal-Komunità;

               12.

               Jinnota n-nuqqas ta' korp dixxiplinarju fl-Aġenziji kollha tal-Komunità, u jitlob lill-Kummissjoni sabiex tieħu l-passi neċessarji ħalli tiżgura li dan il-mekkaniżmu jiġi implimentat malajr;

               13.

               Jilqa' bi pjaċir it-titjib konsiderevoli fil-koordinazzjoni fost l-Aġenziji, li jippermettilhom li jaħdmu fuq problemi rikorrenti u li jagħmel il-koperazzjoni mal-Kummissjoni u mal-Parlament aktar effiċjenti;

               14.

               Huwa ta' l-opinjoni illi t-twaqqif ta' servizz ta' apppoġġ minn numru ta' Aġenziji bil-għan li jagħmel is-sistemi ta' mmaniġġjar finanzjarju kompjuterizzat tagħhom konsistenti ma' dawk tal-Kummissjoni hija miżura li għandha titkompla u tiġi estiża;

               15.

               Jistieden lill-Aġenziji sabiex itejbu l-koperazzjoni u l-benchmarking mal-partijiet interessati fil-qasam; iħeġġeġ lill-Kummissjoni sabiex tadotta kull miżura li hija tqis bħala neċessarja biex tgħin lill-Aġenziji jtejbu d-dehra tagħhom u jgħollu l-profil ta' l-attivitajiet tagħhom;

               16.

               Jistieden lill-Kummissjoni sabiex toħroġ bi proposta għall-armonizzazzjoni tal-format tar-rappurtaġġ annwali mill-Aġenziji sabiex jiġu żviluppati indikaturi ta' prestazzjoni li jippermettu li jkun hemm paragun ta' l-effiċċjenza tagħhom;

               17.

               Jistieden lill-Aġenziji sabiex fil-bidu ta' kull sena jippreżentaw indikaturi ta' rendiment li li jservu bħala kejl għalihom;

               18.

               Jistieden lill-Aġenziji kollha sabiex jużaw dejjem aktar objettivi SMART, li għandhom iwasslu għal tfassil u implimentazzjoni aktar realistiċi tal-miri;

               19.

               Jaqbel mal-Qorti ta' l-Awdituri li l-Kummissjoni hija wkoll responsabbli għall-immaniġġjar (finanzjarju) ta' l-Aġenziji; għalhekk, iħeġġeġ lill-Kummissjoni sabiex tissorvelja u, fejn ikun meħtieġ, tidderieġi u tgħin l-immaniġġjar ta' l-Aġenziji differenti, speċjalment fir-rigward ta' l-applikazzjoni xierqa tal-proċeduri ta' appalt, trasparenza tal-proċeduri ta' reklutaġġ, immaniġġjar finanzjarju sod (infiq nieqes u bbaġitjar żejjed) u l-iktar importanti l-applikazzjoni xierqa tar-regoli dwar il-qafas ta' kontroll intern;

               20.

               Iqis li l-programmi ta' ħidma ta' l-Aġenziji għandhom jesprimu l-kontribuzzjonijiet tagħhom f'termini operattivi u li jistgħu jitkejlu u li tingħata l-kunsiderazzjoni xierqa lill-Istandards ta' Kontroll Interni tal-Kummissjoni;

         Punti Speċifiċi

               21.

               Jinnota li l-implimentazzjoni tal-baġit għas-sena finanzjarja 2005 kienet ikkaratterizzata minn rata baxxa ta' impenn (70 %) u minn rata sostanzjali ta' fondi trasferiti (iktar minn 40 % b'mod globali u sa kważi 80 % għall-infiq ta' l-operat) u li parti minn din is-sitwazzjoni kienet dovuta għal problemi inerenti fil-perjodu tal-bidu ta' l-Aġenzija u għall-fatt li hija ma bdietx taħdem qabel it-tieni nofs ta' l-2005;

               22.

               Jinnota li ma kien sar l-ebda mmaniġġjar ibbażat fuq l-attività, minkejja r-regolament finanzjarju ta' l-Aġenzija li jaħseb għall-introduzzjoni tiegħu, bħal dak applikat għall-baġit ġenerali, bil-ħsieb li jitjieb il-monitoraġġ tal-prestazzjoni.

      (1)  ĠU C 266, 31.10.2006, p. 16.

      (2)  ĠU C 312, 19.12.2006, p. 1.

      (3)  ĠU L 248, 16.9.2002, p. 1. Ir-Regolament kif emendat bir-Regolament (KE, Euratom) Nru 1995/2006 (ĠU L 390, 30.12.2006, p. 1).

      (4)  ĠU L 77, 13.3.2004, p. 1.

      (5)  ĠU L 357, 31.12.2002, p. 72.


title: Deċiżjoni tal-Kummissjoni tat- 3 ta’ Settembru 2011 li tistabbilixxi grupp ta' esperti tal-Kummissjoni dwar l-akkwist pubbliku magħmul minn partijiet interessati u li tissostitwixxi d-Deċiżjoni 87/305/KEE li tistabbilixxi kumitat konsultattiv dwar il-liberalizzazzjoni tal-akkwist pubbliku Test b’relevanza għaż-ŻEE

text:
               4.10.2011

               MT

               Il-Ġurnal Uffiċjali tal-Unjoni Ewropea

               C 291/2

         DEĊIŻJONI TAL-KUMMISSJONI
   tat-3 ta’ Settembru 2011
   li tistabbilixxi grupp ta' esperti tal-Kummissjoni dwar l-akkwist pubbliku magħmul minn partijiet interessati u li tissostitwixxi d-Deċiżjoni 87/305/KEE li tistabbilixxi kumitat konsultattiv dwar il-liberalizzazzjoni tal-akkwist pubbliku
   (Test b’relevanza għaż-ŻEE)
   2011/C 291/02
   IL-KUMMISSJONI TAL-UNJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:

               (1)

               L-istrateġija Ewropa 2020 tenfasizza li l-politika tal-akkwist pubbliku għandha tiżgura l-aktar użu effiċjenti tal-fondi pubbliċi u żżomm is-swieq tal-akkwist miftuħin għall-Unjoni kollha, speċjalment fil-kuntest ta' restrizzjonijiet baġitarji serji ħafna u diffikultajiet ekonomiċi serji ħafna f'bosta Stati Membri.

               (2)

               L-istrateġija Ewropa 2020 tisħaq li r-regoli dwar l-akkwist pubbliku għandhom itejbu l-ambjent tan-negozju, speċjalment fir-rigward ta' impriżi żgħar u medji innovattivi sabiex hekk tiffavorixxi t-tibdil meħtieġ għall-ksib ta' ekonomija li tuża r-riżorsi b'effiċjenza. Il-politika tal-akkwist pubbliku għandha wkoll tikkontribwixxi biex jinkisbu r-regoli komuni tas-soċjetà, inkluż il-ġlieda kontra t-tibdil fil-klima u l-promozzjoni tal-innovazzjoni, li huma sfidi ġodda importanti li l-Ewropa qed taffronta.

               (3)

               F'dan il-kuntest, il-qafas li nħoloq permezz tad-Deċiżjoni tal-Kummissjoni 87/305/KEE tas-26 ta' Mejju 1987 li tistabbilixxi kumitat konsultattiv dwar il-liberalizzazzjoni tal-akkwist pubbliku (1), m'għadux xieraq sabiex jipprovdi lill-Kummissjoni bl-għarfien espert u b'informazzjoni prattika meħtieġa sabiex titfassal il-politika tal-akkwist pubbliku, liema politika tkun tissodisfa l-isfidi li dejjem jinbidlu tal-politika tal-akkwist pubbliku tal-Unjoni.

               (4)

               Għaldaqstant huwa meħtieġ li jitwaqqaf grupp ta' esperti dwar l-akkwist pubbliku f'qafas legali ġdid li se jippermetti, min-naħa l-waħda, li l-funzjonament tal-grupp ikun adattat għall-qafas ġdid tal-Kummissjoni għall-gruppi ta' esperti (2), u min-naħa l-oħra, li jipprovdi lill-Kummissjoni bl-għarfien espert, esperjenza u intuwizzjoni meħtieġa sabiex jintlaħqu dawn l-isfidi ġodda fil-qasam tal-akkwist pubbliku.

               (5)

               Għaldaqstant il-grupp għandu jgħin lill-Kummissjoni tiżviluppa dibattitu u politika tal-akkwist li jkunu ta' kwalità għolja. Il-grupp għandu, fejn xieraq, iħejji rapporti jew jippubblika opinjonijiet sabiex jgħin lill-Kummissjoni tiżviluppa u timplimenta l-politika u l-leġiżlazzjoni tal-Unjoni fir-rigward tal-akkwist pubbliku.

               (6)

               Barra minn hekk, forum bħal dan għandu wkoll jippermetti lill-oqsma kkonċernati li jkunu infurmati dwar it-tfassil u l-applikazzjoni tar-regoli tal-Unjoni dwar l-akkwist.

               (7)

               Fid-dawl ta' dan kollu, il-grupp għandu jkollu taħlita ta' membri magħżula skont il-kapaċità personali tagħhom u/jew l-interessi li jirrappreżentaw, kif ukoll membri mill-organizzazzjonijiet. Dawk il-membri għandhom ikunu ġejjin minn sfondi differenti li jinkludu, pereżempju, professjonisti legali, esperti tekniċi involuti f'kuntratti ta' akkwist, l-akkademja, organizzazzjonijiet tal-industrija jew tal-kummerċ, u assoċjazzjonijiet ta' awtoritajiet jew entitajiet kontraenti.

               (8)

               Kemm jista' jkun, il-grupp għandu jkun fih bilanċ kemm fir-rigward tas-sessi, kemm tal-oriġini ġeografika.

               (9)

               Il-membri kollha għandhom jissodisfaw standards għoljin ta' parteċipazzjoni attiva u ta' kwalità waqt il-laqgħat, u jekk meħtieġ, anke fit-tħejjija u fis-segwitu tagħhom.

               (10)

               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta' data (dejta) personali mill-istituzzjonijiet u l-korpi tal-Komunità u dwar il-moviment liberu ta' dik id-data (dejta) (3).

               (11)

               Għaldaqstant, id-Deċiżjoni 87/305/KEE għandha tkun irrevokata,

         IDDEĊIDIET KIF ĠEJ:
   Artikolu 1
   Il-grupp ta' esperti tal-Kummissjoni dwar l-akkwist pubbliku magħmul minn partijiet interessati
   Bil-preżenti qed jiġi stabbilit grupp ta' esperti dwar l-akkwist pubbliku magħmul minn partijiet interessati (minn hawn ’il quddiem imsejjaħ “il-Grupp”).
   Dan il-grupp jissostitwixxi l-kumitat konsultattiv dwar il-liberalizzazzjoni tal-akkwist pubbliku, stabbilit permezz tad-Deċiżjoni 87/305/KEE.
   Artikolu 2
   Kompiti tal-grupp
   Il-kompiti tal-grupp għandhom ikunu dawk li permezz tagħhom il-Kummissjoni tiġi pprovduta b'intuwizzjoni u b'għarfien espert fuq il-livell legali, ekonomiku, tekniku u/jew prattiku ta' kwalità għolja bl-għan li jgħinuha tfassal il-politika dwar l-akkwist pubbliku tal-Unjoni.
   Dawk il-kompiti jistgħu jinvolvu:

               (a)

               il-provvediment ta' analiżi legali u ekonomika, kif ukoll kummenti dwar żviluppi importanti jew xejriet strutturali tal-akkwist pubbliku, u l-implikazzjonijiet tagħhom għall-qafas tal-politika tal-Unjoni;

               (b)

               il-provvediment ta' tagħrif lis-servizzi tal-Kummissjoni dwar l-isfidi u l-iżviluppi f'oqsma speċifiċi li jistgħu jeħtieġu miżuri mil-lat tal-akkwist pubbliku, u li jiġu proposti soluzzjonijiet xierqa;

               (c)

               il-provvediment ta' informazzjoni bil-għan li ttejjeb l-effettività tal-politika dwar l-akkwist pubbliku tal-Unjoni;

               (d)

               il-provvediment ta' informazzjoni fil-kuntest tax-xogħol preparatorju leġiżlattiv tal-Kummissjoni fil-qasam tal-akkwist pubbliku;

               (e)

               għajnuna lis-servizzi tal-Kummissjoni fl-analiżi tal-ġurisprudenza rilevanti tal-Qorti tal-Ġustizzja tal-Unjoni Ewropea.

         L-opinjonijiet tal-grupp ma għandhomx jorbtu lill-Kummissjoni jew lis-servizzi tagħha.
   Artikolu 3
   Konsultazzjoni
   Il-Kummissjoni jew is-servizzi tagħha jistgħu jikkonsultaw il-grupp dwar kwalunkwe kwistjoni marbuta mal-politika, liġi u prattika tal-Unjoni fir-rigward tal-akkwist pubbliku.
   Artikolu 4
   Sħubija – Ħatra
   1.   Il-grupp għandu jkun magħmul minn massimu ta’ 20 membru.
   2.   Il-membri għandhom ikunu individwi maħtura f'kapaċità personali, individwi li jirrappreżentaw interess komuni, u/jew organizzazzjonijiet hekk kif imsemmija fir-Regola 8 tar-regoli orizzontali għall-gruppi ta' esperti tal-Kummissjoni.
   3.   Il-membri kollha u r-rappreżentanti tagħhom għandhom jissodisfaw standards għoljin ta' parteċipazzjoni attiva u ta' kwalità waqt il-laqgħat u, jekk meħtieġ, anke fit-tħejjija u fis-segwitu tagħhom.
   4.   Sejħa għall-applikazzjonijiet għandha tkun ippubblikata mis-servizzi tal-Kummissjoni bil-għan li jintgħażlu l-membri tal-grupp.
   5.   Il-membri għandhom ikunu maħtura mid-Direttur Ġenerali tad-DĠ Suq Intern u Servizzi. Dawk il-membri għandhom ikunu magħżula minn fost individwi u organizzazzjonijiet b'kompetenza fl-oqsma msemmija fl-Artikolu 2 u l-Artikolu 3 u li jkunu wieġbu għas-sejħa għall-applikazzjonijiet.
   L-organizzazzjonijiet għandhom jinnominaw ir-rappreżentanti tagħhom. Id-Direttur Ġenerali tad-DĠ Suq Intern u Servizzi jista' jirrifjuta rappreżentant propost minn organizzazzjoni jekk ir-rappreżentant ma jkunx jissodisfa l-profil mitlub fis-sejħa għall-applikazzjonijiet. F'każijiet bħal dawn, l-organizzazzjoni kkonċernata tkun mitluba taħtar rappreżentant ieħor.
   6.   Il-membri huma maħtura għal tliet snin mid-Direttur Ġenerali tad-DĠ MARKT. Il-mandat jista' jiġġedded għal massimu ta’ tliet snin. Id-Direttur Ġenerali tad-DĠ MARKT għandu jiddeċiedi dwar it-tiġdid ta' wieħed jew bosta membri abbażi tal-kwalità, regolarità u relevanza tal-kontribuzzjonijiet tagħhom hekk kif definit fl-Artikolu 3.
   Il-membri għandhom jibqgħu fil-kariga u attivi sakemm jiġu sostitwiti.
   7.   Jista' jkun hemm dispożizzjoni għall-istess numru ta' membri supplenti daqs membri li għandhom jinħatru. Il-membri supplenti għandhom jinħatru bl-istess kundizzjonijiet bħall-membri; il-membri supplenti għandhom jissostitwixxu l-membri kollha assenti jew indisposti b’mod awtomatiku.
   8.   Il-membri li ma jibqgħux f’qagħda li jikkontribwixxu b’mod effettiv għall-ħidmiet tal-grupp, li jirriżenjaw jew li ma jkunux konformi mal-kundizzjonijiet stipulati fil-paragrafu 5 ta’ dan l-Artikolu, jew l-Artikolu 339 tat-Trattat, jistgħu jiġu sostitwiti għall-kumplament tal-mandat tagħhom.
   9.   Individwi li jinħatru fil-kapaċità personali għandhom jaġixxu b’mod indipendenti u fl-interess pubbliku. Individwi li jinħatru sabiex jirrappreżentaw interess komuni kondiviż flimkien mal-partijiet interessati m'għandhomx jirrappreżentaw parti interessata individwali.
   10.   L-ismijiet tal-individwi maħtura fil-kapaċità personali, ta' individwi li jirrappreżentaw interess komuni, u ta' organizzazzjonijiet, għandu jkun ippubblikat fir-Reġistru tal-Kummissjoni għall-gruppi ta' esperti jew entitajiet simili (“ir-Reġistru”). L-interessi rrappreżentati minn individwi għandhom ukoll ikunu ppubblikati fir-Reġistru.
   L-individwi li ma jixtiqux li isimhom jintwera jistgħu japplikaw għal deroga mill-obbligu ta' pubblikazzjoni stabbilit fl-ewwel subparagrafu. Tista' biss tingħata deroga jekk il-kxif tal-isem tal-espert jista' jqiegħed fil-periklu s-sigurtà jew l-integrità tiegħu jew tagħha jew jippreġudika b'mod mhux ġust il-privatezza tiegħu jew tagħha.
   11.   Id-dejta personali għandha tinġabar u tkun ipproċessata u ppubblikata skont ir-Regolament (KE) Nru 45/2001 (4).
   Artikolu 5
   Tħaddim
   1.   Il-grupp għandu jkun ippresedut minn rappreżentant tas-servizzi tal-Kummissjoni.
   2.   Il-grupp għandu jaġixxi meta jintalab jagħmel dan minn dawk is-servizzi.
   3.   Is-servizzi tal-Kummissjoni għandhom jistabbilixxu bil-quddiem l-Aġenda tal-laqgħat. Għal dan il-għan, dawk is-servizzi jistgħu jikkunsidraw suġġerimenti mill-membri tal-grupp.
   4.   Is-servizzi tal-Kummissjoni jistgħu jiddeċiedu li l-grupp jiltaqa' kollu jew f'sottogrupp(i) li għandu/għandhom ikun(u) magħmul jew magħmulin minn dawk il-membri li l-għarfien espert u/jew l-interessi tagħhom huma ta' rilevanza speċifika għall-punti tal-aġenda tal-laqgħa speċifika.
   5.   Is-servizzi tal-Kummissjoni jistgħu, fuq bażi ad hoc, jistiednu esperti minn barra l-grupp li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-grupp. Barra minn dan, is-servizzi tal-Kummissjoni jistgħu jagħtu status ta' osservatur lil individwi, lil organizzazzjonijiet kif iddefiniti fir-Regola 8(3) tar-regoli orizzontali dwar il-gruppi ta' esperti u lill-pajjiżi kandidati.
   6.   Il-membri kollha tal-grupp u r-rappreżentanti tagħhom, kif ukoll l-esperti u l-osservaturi li jkunu mistiedna għal-laqgħa speċifika, għandhom iħarsu l-obbligi tas-segretezza professjonali stipulati fit-Trattati u fir-regoli ta’ implimentazzjoni tagħhom, kif ukoll ir-regoli tal-Kummissjoni dwar is-sigurtà marbutin mal-ħarsien tat-tagħrif ikklassifikat tal-UE, stipulati fl-Anness għad-Deċiżjoni tal-Kummissjoni 2001/844/KE, KEFA, Euratom (5). F'każ li jonqsu milli jħarsu dawn l-obbligi, id-Direttur Ġenerali tas-Suq Intern jista’ jieħu l-miżuri kollha li jkunu xierqa.
   7.   Il-laqgħat tal-grupp jew is-sottogrupp(i) tiegħu għandhom isiru f'bini tal-Kummissjoni. Il-Kummissjoni għandha tipprovdi s-servizzi segretarjali. L-uffiċjali l-oħra tal-Kummissjoni li jkollhom interess fil-proċeduri jistgħu jattendu l-laqgħat tal-grupp.
   8.   Ir-regoli dwar il-proċedura tal-grupp għandhom ikunu r-regoli standard ta' proċedura applikabbli għall-gruppi ta' esperti, sakemm il-grupp ma jadottax regoli speċifiċi.
   9.   Il-Kummissjoni għandha tippubblika t-tagħrif rilevanti dwar l-attivitajiet li jwettaq il-grupp, jew billi tinkludih fir-Reġistru jew permezz ta' ħolqa mir-Reġistru li twassal għal sit tal-internet speċifiku.
   Artikolu 6
   Spejjeż tal-laqgħat
   1.   Dawk li jieħdu sehem fl-attivitajiet tal-grupp m’għandhomx jitħallsu għas-servizzi tagħhom.
   2.   L-ispejjeż tal-ivvjaġġar u tas-sussistenza mġarrba mill-parteċipanti fl-attivitajiet tal-grupp għandhom jiġu rimborsati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Dawk l-ispejjeż għandhom jiġu rimborsati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Revoka
   Id-Deċiżjoni 87/305/KEE (6) hija rrevokata.

      Magħmul fi Brussell, it-3 ta’ Settembru 2011.

            Għall-Kummissjoni

         Michel BARNIER

            Membru tal-Kummissjoni

      (1)  ĠU L 152, 12.6.1987, p. 32. Deċiżjoni tal-Kummissjoni 87/305/KEE tas-26 ta' Mejju 1987 li tistabbilixxi kumitat konsultattiv dwar il-liberalizzazzjoni tal-akkwist pubbliku.

      (2)  SEC(2010) 1360 finali.

      (3)  ĠU L 8, 12.1.2001, p. 1.

      (4)  Ara n-nota f’qiegħ il-paġna nru 3.

      (5)  SEC(2007) 639 tal-25.6.2007.

      (6)  Ara n-nota f’qiegħ il-paġna nru 1.


title: 2009/189/KE,Euratom: Deċiżjoni tal-Parlament Ewropew tat- 22 ta' April 2008 dwar il-kwittanza għall-implimentazzjoni tal-baġit tal-Aġenzija Eżekuttiva għall-Enerġija Intelliġenti għas-sena finanzjarja 2006

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 88/67

         DEĊIŻJONI TAL-PARLAMENT EWROPEW
   tat-22 ta' April 2008
   dwar il-kwittanza għall-implimentazzjoni tal-baġit tal-Aġenzija Eżekuttiva għall-Enerġija Intelliġenti għas-sena finanzjarja 2006
   (2009/189/KE, Euratom)
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2006 (1),
   wara li kkunsidra l-kontijiet annwali aħħarin tal-Komunitajiet Ewropej għas-sena finanzjarja 2006 – Volum I (SEC(2007) 1056 – C6-0390/2007, SEC(2007) 1055 – C6-0362/2007) (2),
   wara li kkunsidra l-kontijiet annwali aħħarin tal-Aġenzija Eżekuttiva għall-Enerġija Intelliġenti għas-sena finanzjarja 2006 (3),
   wara li kkunsidra r-rapport annwali tal-Kummissjoni lill-awtorità ta' kwittanza dwar is-segwitu tad-deċiżjonijiet ta' kwittanza tal-2005 (COM(2007) 538, COM(2007) 537), u d-dokument ta' ħidma tal-istaff tal-Kummissjoni – Anness għar-rapport mill-Kummissjoni lill-Parlament Ewropew dwar is-segwitu għall-proċedura ta' kwittanza tal-2005 (SEC(2007) 1185, SEC(2007) 1186),
   wara li kkunsidra l-komunikazzjoni mill-Kummissjoni intitolata “Riżultati tal-Politika fl-2006” (COM(2007) 67),
   wara li kkunsidra l-komunikazzjoni mill-Kummissjoni intitolata “Sintesi tal-kisbiet amministrattivi tal-Kummissjoni fl-2006” (COM(2007) 274),
   wara li kkunsidra r-rapport annwali tal-Kummissjoni lill-awtorità ta' kwittanza dwar il-verifiki interni li saru fl-2006 (COM(2007) 280), u d-dokument ta' ħidma tal-istaff tal-Kummissjoni maħruġ mar-rapport annwali lill-awtorità tal-kwittanza dwar il-verifiki interni li saru fl-2006 (SEC(2007) 708),
   wara li kkunsidra r-rapport tal-Kummissjoni dwar ir-risposti tal-Istati Membri dwar ir-Rapport Annwali 2005 tal-Qorti tal-Awdituri (COM(2007) 118),
   wara li kkunsidra l-Green Paper dwar l-Inizjattiva Ewropea favur it-Trasparenza adottata mill-Kummissjoni fit-3 ta' Mejju 2006 (COM(2006) 194),
   wara li kkunsidra l-Opinjoni Nru 2/2004 tal-Qorti tal-Awdituri dwar il-mudell ta' “verifika waħda” (u proposta għal qafas Komunitarju ta' kontroll intern) (4),
   wara li kkunsidra l-komunikazzjoni mill-Kummissjoni dwar ir-roadmap għal qafas ta' kontroll intern integrat (COM(2005) 252),
   wara li kkunsidra l-pjan ta' azzjoni tal-Kummissjoni lejn qafas ta' kontroll intern integrat (COM(2006) 9), ir-rapport mill-Kummissjoni lill-Kunsill, lill-Parlament Ewropew u lill-Qorti tal-Awdituri dwar il-progress tal-pjan ta' azzjoni tal-Kummissjoni lejn qafas integrat tal-kontroll intern (COM(2007) 86), u d-dokument ta' ħidma tal-istaff tal-Kummissjoni maħruġ ma' dak ir-rapport (SEC(2007) 311),
   wara li kkunsidra l-Opinjoni Nru 6/2007 tal-Qorti tal-Awdituri dwar it-taqsiriet annwali tal-Istati Membri, id-'dikjarazzjonijiet nazzjonali' tal-Istati Membri u x-xogħol tal-verifika fuq il-fondi tal-UE mill-korpi nazzjonali tal-verifika (5),
   wara li kkunsidra l-pjan ta' azzjoni tal-Kummissjoni biex jissaħħaħ l-irwol superviżorju tal-Kummissjoni fi tmexxija konġunta ta' azzjonijiet strutturali (COM(2008) 97),
   wara li kkunsidra r-rapport mill-Kummissjoni lill-Kunsill, lill-Parlament Ewropew u lill-Qorti tal-Awdituri dwar il-pjan ta' azzjoni tal-Kummissjoni lejn qafas ta' kontroll intern integrat(COM(2008) 110), u d-dokument ta' ħidma tal-persunal tal-Kummissjoni li jakkumpanja r-rapport (SEC(2008) 259),
   wara li kkunsidra r-rapport tal-Qorti tal-Awdituri dwar il-kontijiet annwali finali tal-Aġenzija Eżekuttiva għall-Enerġija Intelliġenti għas-sena finanzjarja 2006, kif ukoll it-tweġibiet tal-Aġenzija (6),
   wara li kkunsidra d-dikjarazzjoni ta' assigurazzjoni dwar l-affidabilità tal-kontijiet kif ukoll il-legalità u r-regolarità tat-tranżazzjonijiet bażiċi, mogħtija mill-Qorti tal-Awdituri skond l-Artikolu 248 tat-Trattat KE (7),
   wara li kkunsidra r-rakkomandazzjoni tal-Kunsill tat-12 ta' Frar 2008 (5855/2008 – C6-0083/2008),
   wara li kkunsidra l-Artikoli 274, 275 u 276 tat-Trattat KE kif ukoll l-Artikoli 179a u 180b tat-Trattat Euratom,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (8), u b'mod partikolari l-Artikolu 55 tiegħu,
   wara li kkunsidra r-Regolament tal-Kunsill (KE) Nru 58/2003 tad-19 ta' Diċembru 2002 li jistipula l-istatut għall-aġenziji eżekuttivi li se jkunu fdati b'ċerti ħidmiet li għandhom x'jaqsmu mat-tmexxija tal-programmi Komunitarji (9), u b'mod partikulari l-Artikolu 14(3) tiegħu,
   wara li kkunsidra r-Regolament tal-Kummissjoni (KE) Nru 1653/2004 tal-21 ta' Settembru 2004 dwar ir-regolamentazzjoni finanzjarja standard għall-agenziji eżekuttivi li jsegwi r-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Komunità (10), u b'mod partikulari l-paragrafi 1 u 2 tal-Artikolu 66 u tiegħu,
   wara li kkunsidra d-Deċiżjoni 2004/20/KE tal-Kummissjoni tat-23 ta' Diċembru 2003 li tistabbilixxi aġenzija eżekuttiva, l-“Aġenzija Eżekuttiva għall-Enerġija Intelliġenti”, biex timmaniġġja l-azzjoni tal-Komunità fis-settur tal-enerġija biex ikun implimentat ir-Regolament tal-Kunsill (KE) Nru 58/2003 (11),
   wara li kkunsidra l-Artikolu 70 u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A6-0109/2008),

               A.

               billi skond l-Artikolu 274 tat-Trattat KE l-Kummissjoni timplimenta l-baġit taħt ir-responsabilità tagħha stess, skond il-prinċipju ta' amministrazzjoni finanzjarja soda,

               1.

               Jagħti l-kwittanza lid-Direttur tal-Aġenzija Eżekuttiva għall-Enerġija Intelliġenti għall-implimentazzjoni tal-baġit tal-Aġenzija Eżekuttiva għas-sena finanzjarja 2006;

               2.

               Jippreżenta l-kummenti tiegħu fir-riżoluzzjoni li hija parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima III – Kummissjoni;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll id-Deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2006, Taqsima III – Kummissjoni u r-riżoluzzjoni li hi parti integrali minnha, lid-direttur tal-Aġenzija Eżekuttiva għall-Enerġija Intelliġenti, lill-Kunsill, lill-Kummissjoni, lill-Qorti tal-Ġustizzja u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU L 78, 15.3.2006.

      (2)  ĠU C 274, 15.11.2007, p. 1.

      (3)  ĠU C 261, 31.10.2007, p. 29.

      (4)  ĠU C 107, 30.4.2004, p. 1.

      (5)  ĠU C 216, 14.9.2007, p. 3.

      (6)  ĠU C 309, 19.12.2007, p. 18.

      (7)  ĠU C 274, 15.11.2007, p. 130.

      (8)  ĠU L 248, 16.9.2002, p. 1.

      (9)  ĠU L 11, 16.1.2003, p. 1.

      (10)  ĠU L 297, 22.9.2004, p. 6.

      (11)  ĠU L 5, 9.1.2004, p. 85.


title: 2011/341/PESK: Deċiżjoni tal-Kumitat Politiku u ta’ Sigurtà Atalanta/2/2011 tal- 15 ta’ Ġunju 2011 dwar il-ħatra ta’ Kmandant tal-Operazzjoni tal-UE għall- operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (Atalanta)

text:
               16.6.2011

               MT

               Il-Ġurnal Uffiċjali tal-Unjoni Ewropea

               L 158/36

         DEĊIŻJONI TAL-KUMITAT POLITIKU U TA’ SIGURTÀ ATALANTA/2/2011
   tal-15 ta’ Ġunju 2011
   dwar il-ħatra ta’ Kmandant tal-Operazzjoni tal-UE għall- operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (Atalanta)
   (2011/341/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2008/851/PESK tal-10 ta’ Novembru 2008 dwar l-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja (1) (Atalanta), u b’mod partikolari l-Artikolu 6 tagħha,
   Billi:

               (1)

               Skont l-Artikolu 6 tal-Azzjoni Konġunta 2008/851/PESK, il-Kunsill awtorizza lill-Kumitat Politiku u ta’ Sigurtà biex jieħu deċiżjonijiet dwar il-ħatra tal-Kmandant tal-Operazzjoni tal-UE.

               (2)

               Ir-Renju Unit ippropona li l-Viċi Ammiral Duncan POTTS jissostitwixxi lill-Ġeneral Maġġur Buster HOWES bħala Kmandant tal-Operazzjoni tal-UE.

               (3)

               Il-Kumitat Militari tal-UE jappoġġa dik il-proposta.

               (4)

               Skont l-Artikolu 5 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implimentazzjoni ta’ deċiżjonijiet u azzjonijiet tal-Unjoni li jkollhom implikazzjonijiet ta’ difiża,

         ADOTTA DIN ID-DEĊIŻJONI:
   Artikolu 1
   Il-Viċi Ammiral Duncan POTTS huwa b’dan maħtur Kmandant tal-Operazzjoni tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja.
   Artikolu 2
   Din id-Deċiżjoni għandha tidħol fis-seħħ fl-1 ta’ Awwissu 2011.

      Magħmul fi Brussell, il-15 ta’ Ġunju 2011.

            Għall-Kumitat Politiku u ta’ Sigurtà

            Il-President

         O. SKOOG

      (1)  ĠU L 301, 12.11.2008, p. 33.


               23.12.2016

               MT

               Il-Ġurnal Uffiċjali tal-Unjoni Ewropea

               C 482/244

         P7_TA(2014)0033
   Ħatra ta' Membru tal-Bord Eżekuttiv tal-BĊE (Ms Sabine Lautenschläger)
   Deċiżjoni tal-Parlament Ewropew tas-16 ta' Jannar 2014 dwar ir-rakkomandazzjoni tal-Kunsill fir-rigward tal-ħatra ta' Membru tal-Bord Eżekuttiv tal-Bank Ċentrali Ewropew (N7-0002/2014 – C7-0010/2014 – 2014/0801(NLE))
   (Konsultazzjoni)
   (2016/C 482/45)

      Il-Parlament Ewropew,

               —

               wara li kkunsidra r-rakkomandazzjoni tal-Kunsill tas-7 ta' Jannar 2014 (N7-0002/2014) (1),

               —

               wara li kkunsidra l-Artikolu 283(2), it-tieni inċiż, tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill Ewropew (C7-0010/2014),

               —

               wara li kkunsidra l-Artikolu 109 tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Affarijiet Ekonomiċi u Monetarji (A7-0023/2014),

               A.

               billi, bl-ittra tat-8 ta' Jannar 2014, li waslet fid-9 ta’ Jannar 2014, il-Kunsill Ewropew ikkonsulta lill-Parlament Ewropew dwar in-nomina ta' Sabine Lautenschläger għall-kariga ta' Membru tal-Bord Eżekuttiv tal-Bank Ċentrali Ewropew (BĊE) għal mandat ta' tmien snin;

               B.

               billi l-Kumitat għall-Affarijiet Ekonomiċi u Monetarji tiegħu evalwa l-kredenzjali tas-Sa Lautenschläger, b'mod partikolari fir-rigward tar-rekwiżiti stipulati fl-Artikolu 283(2) tat-Trattat dwar il-Funzjonament tal-Unjoni Ewropea (TFUE) u, kif jirriżulta mill-Artikolu 130 tat-Trattat, tal-ħtieġa tal-indipendenza totali tal-BĊE fil-qasam tal-politika monetarja, u billi, fil-qafas ta' din l-evalwazzjoni, il-Kumitat irċieva mis-Sa Lautenschläger curriculum vitae kif ukoll it-tweġibiet tagħha għall-kwestjonarju miktub li kien indirizzat lilha;

               C.

               billi l-Kumitat imbagħad, fit-13 ta' Jannar 2014, proċeda b'seduta ta' smigħ mas-Sa Lautenschläger li matulha din għamlet stqarrija preliminari u wara wieġbet għall-mistoqsijiet li saru mill-membri tal-Kumitat;

               1.

               Jagħti opinjoni favorevoli dwar ir-rakkomandazzjoni tal-Kunsill għall-ħatra ta’ Sabine Lautenschläger bħala Membru tal-Bord Eżekuttiv tal-Bank Ċentrali Ewropew;

               2.

               Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill Ewropew, lill-Kunsill kif ukoll lill-gvernijiet tal-Istati Membri

      (1)  Għadha mhix ippubblikata fil-ĠU.


title: Deċiżjoni tal-Kunsill 2006/412/PESK tat- 12 ta' Ġunju 2006 dwar il-varar ta' l-operazzjoni militari ta' l-Unjoni Ewropea li tappoġġa l-Missjoni ta' l-Organizzazzjoni tan-Nazzjonijiet Uniti fir-Repubblika Demokratika tal-Kongo (MONUC) matul il-proċess ta' l-elezzjoni l-Operazzjoni EUFOR RD Congo.

text:
               25.10.2006

               MT

               Il-Ġurnal Uffiċjali ta’ l-Unjoni Ewropea

               212

         DEĊIŻJONI TAL-KUNSILL 2006/412/PESK
   tat-12 ta' Ġunju 2006
   dwar il-varar ta' l-operazzjoni militari ta' l-Unjoni Ewropea li tappoġġa l-Missjoni ta' l-Organizzazzjoni tan-Nazzjonijiet Uniti fir-Repubblika Demokratika tal-Kongo (MONUC) matul il-proċess ta' l-elezzjoni
   (l-Operazzjoni EUFOR RD Congo)
   IL-KUNSILL TA' L-UNJONI EWROPEA,
   Wara li kkunsidra l-Azzjoni Konġunta tal-Kunsill 2006/319/PESK tas-27 ta' April 2006 dwar l-operazzjoni militari ta' l-Unjoni Ewropea li tappoġġa l-Missjoni ta' l-Organizzazzjoni tan-Nazzjonijiet Uniti fir-Repubblika Demokratika tal-Kongo (MONUC) matul il-proċess ta' l-elezzjoni (1), u b'mod partikolari l-Artikolu 5 tagħha,
   Billi:

               (1)

               Is-Segretarju Ġenerali tan-Nazzjonijiet Uniti permezz ta' ittra datata t-18 ta' April 2006 kkonferma l-prinċipji għall-appoġġ militari ta' l-UE lill-MONUC bi tweġiba għal ittra mill-Presidenza datata t-28 ta' Marzu 2006.

               (2)

               L-awtoritajiet tar-Repubblika Demokratika tal-Kongo (RDK) laqgħu l-possibbiltà ta' appoġġ militari mill-UE lill-MONUC matul il-proċess elettorali.

               (3)

               Fil-25 ta' April 2006, il-Kunsill ta' Sigurtà tan-Nazzjonijiet Uniti adotta r-Riżoluzzjoni 1671 (2006), li tawtorizza l-insedjament temporanju ta' forza ta' l-Unjoni Ewropea (EUFOR RD Kongo) biex tappoġġa lill-MONUC matul il-perjodu li fih isiru l-elezzjonijiet fir-Repubblika Demokratika tal-Kongo.

               (4)

               Il-Kummissjoni Elettorali Indipendenti tar-RDK ħabbret li l-ewwel sensiela ta' elezzjonijiet fir-RDK sejrin isiru fit-30 ta' Lulju 2006.

               (5)

               Skond l-Artikolu 6 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka ma tieħux sehem fl-elaborazzjoni u fl-implementazzjoni ta' deċiżjonijiet u azzjonijiet ta' l-Unjoni Ewropea li jkollhom implikazzjonijiet ta' difiża u għalhekk ma tieħux sehem fil-finanzjament ta' l-operazzjoni,

         IDDEĊIEDA KIF ĠEJ:
   Artikolu 1
   L-Operazzjoni Militari ta' l-UE fir-RDK b'appoġġ għall-MONUC matul il-proċess elettorali (l-Operazzjoni EUFOR RD Congo) għandha tingħata bidu fit-12 ta' Ġunju 2006.
   Artikolu 2
   Il-Kmandant ta' l-Operazzjoni ta' l-UE huwa b'dan awtorizzat b'effett immedjat biex jirrilaxxa l-ordni ta' attivazzjoni (ACTORD) sabiex jiġi eżegwit l-insedjament tal-forzi, qabel it-Trasferiment ta' Awtorità wara l-wasla tagħhom fil-lok ta' l-operazzjoni, u tinbeda l-eżekuzzjoni tal-missjoni.
   Artikolu 3
   Din id-Deċiżjoni għandha jkollha effett mid-data ta' l-adozzjoni tagħha.
   Artikolu 4
   Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.

      Magħmul fil-Lussemburgu, nhar it-12 ta' Ġunju 2006.

            Għall-Kunsill

            Il-President

         U. PLASSNIK

      (1)  ĠU L 116, 29.4.2006, p. 98.


title: Deċiżjoni tal-Kunsill (UE) 2016/2232 tas-6 ta' Diċembru 2016 dwar l-iffirmar, f'isem l-Unjoni, u l-applikazzjoni provviżorja tal-Ftehim ta' Djalogu Politiku u ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika ta' Kuba, min-naħa l-oħra

text:
               13.12.2016

               MT

               Il-Ġurnal Uffiċjali tal-Unjoni Ewropea

               LI 337/1

         DEĊIŻJONI TAL-KUNSILL (UE) 2016/2232
   tas-6 ta' Diċembru 2016
   dwar l-iffirmar, f'isem l-Unjoni, u l-applikazzjoni provviżorja tal-Ftehim ta' Djalogu Politiku u ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika ta' Kuba, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 31(1) u l-Artikolu 37 tiegħu,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 207 u 209, flimkien mal-Artikolu 218(5) u t-tieni subparagrafu tal-Artikolu 218(8), tiegħu,
   Wara li kkunsidra l-proposta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fl-10 ta' Frar 2014 il-Kunsill awtorizza lill-Kummissjoni li tiftaħ negozjati mar-Repubblika ta' Kuba għal ftehim ta' djalogu politiku u ta' kooperazzjoni.

               (2)

               In-negozjati tlestew b'suċċess bl-inizjalar fil-11 ta' Marzu 2016 tal-Ftehim ta' Djalogu Politiku u ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika ta' Kuba, min-naħa l-oħra (“il-Ftehim”).

               (3)

               L-Artikolu 86(3) tal-Ftehim jipprevedi l-applikazzjoni provviżorja tiegħu sa meta jidħol fis-seħħ.

               (4)

               Għaldaqstant, jenħtieġ li l-Ftehim jiġi ffirmat f'isem l-Unjoni u li jiġi applikat parzjalment fuq bażi provviżorja, sa meta jitlestew il-proċeduri meħtieġa għall-konklużjoni tiegħu.

               (5)

               L-applikazzjoni provviżorja ta' partijiet tal-Ftehim ma tippreġudikax l-allokazzjoni tal-kompetenzi bejn l-Unjoni u l-Istati Membri skont it-Trattati. Hija għandha wkoll tkun konsistenti man-natura tal-kompetenza tal-Unjoni, partikolarment fir-rigward ta' kwistjonijiet imsemmija fit-Titoli IV sa VII tal-Parti III tal-Ftehim,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim ta' Djalogu Politiku u ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika ta' Kuba, min-naħa l-oħra, huwa b'dan awtorizzat, soġġett għall-konklużjoni tal-Ftehim imsemmi.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim f'isem l-Unjoni.
   Artikolu 3
   Sa meta jidħol fis-seħħ il-Ftehim, skont l-Artikolu 86(3) tiegħu u soġġett għan-notifiki previsti fih, il-partijiet li ġejjin tal-Ftehim għandhom jiġu applikati fuq bażi provviżorja (1) bejn l-Unjoni u r-Repubblika ta' Kuba, iżda biss sa fejn huma jkopru kwistjonijiet li jaqgħu fil-kompetenza tal-Unjoni, inklużi kwistjonijiet li jaqgħu fil-kompetenza tal-Unjoni biex tiddefinixxi u timplimenta politika estera u ta' sigurtà komuni:

               —

               il-Partiijiet I sa IV; u

               —

               il-Parti V, sa fejn id-dispożizzjonijiet tagħha huma limitati għall-iskop li jiżguraw l-applikazzjoni provviżorja tal-Ftehim.

         Minkejja l-ewwel subparagrafu ta' dan l-Artikolu, l-Artikoli li ġejjin ma għandhomx jiġu applikati fuq bażi provviżorja:

               —

               l-Artikolu 29;

               —

               l-Artikolu 35;

               —

               l-Artikolu 55 sa fejn jikkonċerna l-kooperazzjoni dwar it-trasport marittimu;

               —

               l-Artikolu 58;

               —

               l-Artikolu 71 sa fejn jikkonċerna s-sigurtà tal-fruntieri; u

               —

               l-Artikolu 73 sa fejn jikkonċerna l-kooperazzjoni dwar indikazzjonijiet ġeografiċi mhux agrikoli.

         Artikolu 4
   Din id-Deċiżjoni għandha tidħol fis-seħħ fid-data wara dik tal-adozzjoni tagħha.

      Magħmul fi Brussell, is-6 ta' Diċembru 2016.

            Għall-Kunsill

            Il-President

         P. KAŽIMÍR

      (1)  Id-data li minnha l-Ftehim jibda jiġi applikat b'mod provviżorju ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (UE) 2016/763 tat-13 ta' Mejju 2016 li tistabbilixxi l-pożizzjoni li għandha tittieħed f'isem l-Unjoni Ewropea fi ħdan il-Kumitat dwar l-Akkwist Pubbliku mill-Gvern fir-rigward tal-abbozz ta' deċiżjoni dwar il-proċeduri ta' arbitraġġ skont l-Artikolu XIX:8 tal-Ftehim Rivedut dwar l-Akkwist Pubbliku mill-Gvern

text:
               14.5.2016

               MT

               Il-Ġurnal Uffiċjali tal-Unjoni Ewropea

               L 126/71

         DEĊIŻJONI TAL-KUNSILL (UE) 2016/763
   tat-13 ta' Mejju 2016
   li tistabbilixxi l-pożizzjoni li għandha tittieħed f'isem l-Unjoni Ewropea fi ħdan il-Kumitat dwar l-Akkwist Pubbliku mill-Gvern fir-rigward tal-abbozz ta' deċiżjoni dwar il-proċeduri ta' arbitraġġ skont l-Artikolu XIX:8 tal-Ftehim Rivedut dwar l-Akkwist Pubbliku mill-Gvern
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Ftehim Rivedut dwar l-Akkwist Pubbliku mill-Gvern (“il-GPA Rivedut”), li daħal fis-seħħ fis-6 ta' April 2014, jistabbilixxi qafas legali mġedded applikabbli mill-Partijiet tal-GPA Rivedut fir-rigward tal-akkwist kopert. Il-GPA Rivedut jipprevedi l-possibbiltà għall-Partijiet tal-GPA Rivedut li jużaw proċeduri ta' arbitraġġ f'każijiet meta oġġezzjonijiet rigward xi rettifika proposta, trasferiment ta' entità minn anness għall-ieħor, irtirar ta' entità jew xi modifika oħra fl-annessi ta' xi Parti tal-Appendiċi I ikunu tqajmu iżda ma setgħux jiġu riżolti permezz ta' konsultazzjonijiet.

               (2)

               Skont l-Artikolu XIX:8 tal-GPA Rivedut, il-Kumitat dwar l-Akkwist Pubbliku mill-Gvern huwa meħtieġ li jadotta proċeduri ta' arbitraġġ biex iħaffef ir-riżoluzzjoni ta' dawk l-oġġezzjonijiet.

               (3)

               Il-Partijiet tal-GPA Rivedut iddiskutew b'mod estensiv il-kontenut possibbli ta' tali proċeduri ta' arbitraġġ fir-rigward ta' diversi għażliet li għandhom ikunu applikati f'każ ta' oġġezzjoni għal xi modifika proposta tal-kopertura ta' akkwist ta' xi Parti. Il-Partijiet tal-GPA Rivedut irnexxielhom jiksbu kunsens dwar dik il-kwistjoni.

               (4)

               Il-proċeduri ta' arbitraġġ maqbula huma stabbiliti f'abbozz ta' Deċiżjoni dwar proċeduri ta' arbitraġġ skont l-Artikolu XIX:8 tal-GPA Rivedut.

               (5)

               Dak l-abbozz ta' deċiżjoni dwar proċeduri ta' arbitraġġ jistipula l-kondizzjonijiet li jeħtieġ li jiġu sodisfatti biex wieħed jirrikorri għall-proċeduri ta' arbitraġġ u jistabbilixxi r-regoli li jirregolaw il-ħatra tal-arbitri, il-parteċipazzjoni ta' Partijiet terzi fil-proċeduri ta' arbitraġġ, l-iżvolġiment tal-proċedimenti u d-determinazzjoni tal-arbitri.

               (6)

               L-adozzjoni tad-deċiżjoni dwar il-proċeduri ta' arbitraġġ mistennija tagħti kontribut pożittiv għall-qafas legali eżistenti tal-GPA Rivedut peress li għandha l-għan li tiffaċilita r-riżoluzzjoni ta' lmenti mqajma fil-kuntest ta' xi rettifika proposta, trasferiment ta' entità minn Anness għall-ieħor, irtirar ta' entità jew xi modifika oħra għall-Annessi ta' xi Parti tal-Appendiċi I tal-GPA Rivedut.

               (7)

               Għaldaqstant, huwa xieraq li tiġi stabbilita l-pożizzjoni li għandha tittieħed f'isem l-Unjoni fi ħdan il-Kumitat dwar l-Akkwist Pubbliku mill-Gvern fir-rigward tal-abbozz ta' deċiżjoni dwar il-proċeduri ta' arbitraġġ,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni Ewropea fi ħdan il-Kumitat dwar l-Akkwist Pubbliku mill-Gvern għandha tkun li tiġi approvata l-addozzjoni tal-abbozz ta' deċiżjoni dwar il-proċeduri ta' arbitraġġ skont l-Artikolu XIX:8 tal-Ftehim Revedut dwar l-Akkwist Pubbliku mill-Gvern.
   It-test tal-abbozz ta' deċiżjoni dwar il-proċeduri ta' arbitraġġ huwa mehmuż ma' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-13 ta' Mejju 2016.

            Għall-Kunsill

            Il-President

         E.M.J. PLOUMEN

      ABBOZZ TA' DEĊIŻJONI DWAR PROĊEDURI TA' ARBITRAĠĠ SKONT L-ARTIKOLU XIX:8 TAL-GPA RIVEDUT
      Il-Kumitat dwar l-Akkwist Pubbliku mill-Gvern (“il-Kumitat”),
      Filwaqt li jinnota li l-Artikolu XIX:8 tal-Ftehim Rivedut dwar l-Akkwist Pubbliku (“il-Ftehim”) jirrikjedi li l-Kumitat jiżviluppa proċeduri ta' arbitraġġ biex iħaffef ir-riżoluzzjoni ta' oġġezzjonijiet skont l-Artikolu XIX:2 tal-Ftehim; u
      Jikkonferma l-importanza tal-Artikolu XIX:8(b) u (c) tal-Ftehim dwar dawn il-proċeduri ta' arbitraġġ u jtenni l-impenn tal-Partijiet li jadottaw deċiżjonijiet skont l-Artikolu XIX:8(b) u (c) tal-Ftehim.
      B'dan jadotta l-proċeduri ta' arbitraġġ li ġejjin biex iħaffef ir-riżoluzzjoni ta' oġġezzjonijiet skont l-Artikolu XIX:2 tal-Ftehim:

            Invokazzjoni tal-Proċeduri ta' Arbitraġġ

                  1.

                  Skont l-Artikolu XIX:7 tal-Ftehim, meta l-Parti modifikatriċi u xi Parti li toġġezzjona ma jirnexxilhomx isolvu oġġezzjoni għal proposta ta' modifika skont l-Artikolu XIX:1 tal-Ftehim, il-Parti modifikatriċi jew kwalunkwe parti li toġġezzjona jistgħu jirreferu l-modifika proposta għall-arbitraġġ, filwaqt li tagħti r-raġunijiet għat-talba tagħha, billi tinnotifika lill-Kumitat sa mhux aktar kmieni minn 45 ġurnata mid-data taċ-ċirkulazzjoni tan-notifika ta' modifika proposta skont l-Artikolu XIX:1 tal-Ftehim.

                  2.

                  Meta żewġ partijiet jew aktar jirreferu l-istess modifika proposta għall-arbitraġġ qabel ma jkunu nħatru l-arbitri kollha, il-Parti modifikatriċi u dawk il-Partijiet kollha li joġġezzjonaw għandhom jaqblu dwar arbitraġġ waħdieni li jindirizza l-oġġezzjonijiet kollha għall-istess modifika proposta. Jekk isiru konsultazzjonijiet addizzjonali fuq l-istess modifika proposta wara l-ħatra tal-arbitri kollha, il-Parti modifikatriċi u l-Partijiet kollha li joġġezzjonaw għandhom jaqblu li jiġi applikat arbitraġġ waħdieni, kull fejn dan ikun possibbli.

            Il-Ħatra tal-Arbitri

                  3.

                  L-arbitraġġ għandu jsir permezz ta' arbitri. Sakemm il-Partijiet fl-arbitraġġ ma jaqblux mod ieħor, għandu jkun hemm tliet arbitri. L-arbitri għandhom jissodisfaw ir-rekwiżiti stabbiliti għall-membri tal-panel skont l-Artikoli 8(1), 8(2) u 8(9) tal-Qbil dwar Regoli u Proċeduri li Jirregolaw is-Soluzzjoni ta' Tilwim.

                  4.

                  Is-Segretarjat tal-Kumitat għandu fuq talba minn xi Parti tal-arbitraġġ, jipproponi n-nomini tal-arbitri. Il-Partijiet fit-tilwima m'għandhomx jopponu nomini għajr għal raġunijiet validi. Iċ-ċittadini tal-Partijiet fl-arbitraġġ u l-uffiċjali tal-gvern ta' Partijiet terzi m'għandhomx jinħatru bħala arbitri, sakemm ma jkunx miftiehem mod ieħor mill-Partijiet fl-arbitraġġ.

                  5.

                  Jekk il-Partijiet fl-arbitraġġ ma jkunux jistgħu jaqblu dwar min għandu jinħatar bħala arbitri fi żmien 20 jum wara li jkunu rreferew il-modifika proposta għall-arbitraġġ, fuq talba ta' Parti fl-Arbitraġġ, id-Direttur Ġenerali għandu jaħtar l-arbitri fi żmien 10 ijiem, wara li jikkonsulta lill-Partijiet fl-arbitraġġ u lill-President tal-Kumitat.

            Parteċipazzjoni ta' Partijiet Terzi

                  6.

                  Kwalunkwe Parti fil-Ftehim li għandha interess sostanzjali f'modifika proposta mressqa għall-arbitraġġ u li tkun innotifikat l-interess tagħha lill-Kumitat (minn hawn 'il quddiem imsejħa “Parti terza”) fi żmien 10 ijiem wara li l-modifika proposta tiġi riferuta għall-arbitraġġ, għandha tiġi mistiedna sabiex tagħmel sottomissjoni bil-miktub, tattendi l-laqgħat sostantivi tal-arbitri mal-Partijiet fl-arbitraġġ, tagħmel dikjarazzjonijiet orali, u tkun intitolata twieġeb il-mistoqsijiet tal-arbitri.

            Proċeduri

                  7.

                  Fil-proċedimenti tagħhom, l-arbitri għandhom japplikaw id-dispożizzjonijiet rilevanti tal-Ftehim u jkunu ggwidati mid-deċiżjoni adottata mill-Kumitat skont l-Artikolu XIX:8(b) tal-Ftehim, ladarba dan jiġi adottat. Barra minn hekk, għandhom japplikaw il-proċeduri ta' ħidma li ġejjin:

                              a.

                              Is-Segretarjat tal-Kumitat għandu jittrażmetti fil-pront lill-arbitri n-notifika u l-oġġezzjoni applikabbli skont il-paragrafu 1 jew 2 tal-Artikolu XIX tal-Ftehim. Fi żmien 10 ijiem mill-ħatra tal-arbitri, u wara konsultazzjonijiet mal-Partijiet fl-arbitraġġ, l-arbitri għandhom jadottaw skeda għat-twettiq tal-proċedimenti ta' arbitraġġ. L-iskeda għandha tkun ibbażata fuq l-iskeda inkluża fl-Anness ma' din id-Deċiżjoni.

                              b.

                              Sakemm il-partijiet fl-arbitraġġ ma jaqblux li huwa bla ħtieġa, l-arbitri għandu jkollhom laqgħa sostantiva mal-Partijiet fl-arbitraġġ. Qabel il-laqgħa sostantiva, il-Partijiet fl-arbitraġġ għandhom jittrażmettu lill-arbitri sottomissjonijiet bil-miktub li fihom huma jippreżentaw il-fatti tal-każ u l-argumenti tagħhom.

                              c.

                              Meta Parti fl-arbitraġġ tissottometti informazzjoni li tkun iddikjarat bħala kunfidenzali lill-arbitri, l-arbitri, il-Partijiet l-oħra fl-arbitraġġ u l-Partijiet terzi għandhom jittrattaw din l-informazzjoni bħala kunfidenzjali. Fuq talba ta' xi waħda mill-Partijiet fl-arbitraġġ, l-arbitri għandhom jistabbilixxu l-proċeduri addizzjonali meħtieġa biex tiġi mħarsa l-kunfidenzjalità ta' din l-informazzjoni.

                              d.

                              Meta Parti fl-arbitraġġ tiddikjara li xi informazzjoni fis-sottomissjonijiet tagħha bil-miktub hija kunfidenzjali, il-Parti għandha, fuq talba ta' kwalunkwe Parti oħra fl-arbitraġġ jew Parti terza, tipprovdi sommarju mhux kunfidenzjali tal-informazzjoni li hemm fis-sottomissjonijiet tagħha li jistgħu jkunu żvelati lill-pubbliku.

                              e.

                              Waqt il-laqgħa sostantiva, l-arbitri għandhom isejħu lill-Parti li tkun talbet li jsir l-arbitraġġ biex tippreżenta l-każ tagħha billi tagħmel preżentazzjoni orali. Il-Parti li kontra tagħha jkun tressaq l-arbitraġġ għandha mbagħad tintalab tippreżenta l-opinjoni tagħha billi tagħmel preżentazzjoni orali.

                              f.

                              Il-laqgħat sostantivi tal-arbitri għandhom ikunu miftuħa għall-pubbliku, ħlief meta Parti fl-arbitraġġ titlob li l-laqgħa tkun magħluqa biex tipproteġi informazzjoni mmarkata bħala kunfidenzjali.

                              g.

                              L-arbitri jistgħu, f'kull waqt, jagħmlu mistoqsijiet lill-Partijiet fl-arbitraġġ u lil Partijiet terzi u jistaqsuhom għal spegazzjonijiet jew matul il-laqgħa jew inkella bil-miktub.

                              h.

                              Is-sottomissjonijiet bil-miktub tal-Partijiet fl-arbitraġġ, inklużi kwalunkwe tweġibiet għall-mistoqsijiet mill-arbitri, għandhom isiru disponibbli għall-Parti jew il-Partijiet l-oħra fl-arbitraġġ kif ukoll għall-Partijiet terzi. Il-Partijiet fl-arbitraġġ għandhom jissottomettu lill-arbitri, lill-Parti jew il-Partijiet l-oħra fl-arbitraġġ u lill-Partijiet terzi, verżjoni bil-miktub tad-dikjarazzjonijiet orali tagħhom li jkunu għamlu waqt il-laqgħa mal-arbitri.

                              i.

                              Is-sottomissjonijiet bil-miktub, it-tweġibiet għal mistoqsijiet, u l-verżjonijiet bil-miktub tad-dikjarazzjonijiet orali tal-Partijiet terzi għandhom jitqiegħdu għad-dispożizzjoni tal-arbitri, il-Partijiet fl-arbitraġġ u Partijiet terzi oħra, u għandhom jiġu riflessi fir-rapport tal-arbitri.

                              j.

                              Id-deliberazzjonijiet tal-arbitri għandhom jinżammu kunfidenzjali.

                              k.

                              L-arbitri jistgħu jiksbu informazzjoni minn kull sors relevanti u jistgħu jikkonsultaw esperti. L-arbitri għandhom jipprovdu lill-Partijiet fl-arbitraġġ u Partijiet terzi kwalunkwe informazzjoni pprovduta jew riċevuta minn esperti. Il-Partijiet fl-arbitraġġ għandu jkollhom opportunità li jikkummentaw dwar kwalunkwe kontribuzzjonijiet mibgħuta minn esperti.

                              l.

                              Kwalunkwe proċeduri addizzjonali speċifiċi għall-arbitraġġ għandhom jiġu ddeterminati mill-arbitri f'konsultazzjonijiet mal-Partijiet fl-arbitraġġ.

                              m.

                              Soġġett għall-paragrafu 7.c., xejn f'dawn il-proċeduri m'għandu jipprekludi Parti fl-arbitraġġ jew Parti terza milli tiżvela stqarrijiet dwar il-pożizzjonijiet tagħha nfisha lill-pubbliku.

                  8.

                  Ir-Regoli ta' Kondotta għall-Qbil dwar ir-Regoli u l-Proċeduri li Jirregolaw is-Soluzzjoni tat-Tilwim għandhom japplikaw għal kull persuna li sservi bħala arbitru skont dawn il-proċeduri u, kif speċifikat fir-Regoli ta' Kondotta u d-dispożizzjonijiet rilevanti tar-Regolamenti tal-Persunal, għal dawk il-membri tas-Segretarjat msejħa biex jassistu lill-arbitri.

                  9.

                  Meta l-Partijiet fl-arbitraġġ jaslu għal soluzzjoni miftiehma bejn iż-żewġ naħat għal oġġezzjonijiet għall-modifika proposta, huma għandhom immedjatament jinnotifikaw lill-arbitri. Mal-wasla tan-notifika, l-arbitri għandhom itemmu l-proċedimenti għal dawk il-Partijiet. Id-dettalji ta' kwalunkwe soluzzjoni miftiehma bejn iż-żewġ naħat għandhom ikunu notifikati lill-Kumitat, fejn kwalunkwe Parti fil-Ftehim tista' tikkummenta.

            Id-Determinazzjoni tal-Arbitri

                  10.

                  It-termini ta' referenza għall-arbitri għandhom jeħtieġu li l-arbitri jiddeterminaw:

                              a.

                              fil-każ ta' proposta ta' rtirar skont l-Artikolu XIX:1(a) tal-Ftehim, jekk il-kontroll jew l-influwenza tal-gvern fuq l-akkwist kopert tal-entità proposta li tiġi rtirata ġietx eliminata b'mod effettiv; jew

                              b.

                              fil-każ ta' kwalunkwe modifika proposta oħra skont l-Artikolu XIX:1(b), jekk il-modifika proposta żżommx bilanċ bejn id-drittijiet u l-obbligi u livell komparabbli tal-kopertura miftiehma reċiprokament prevista f'dan il-Ftehim u, fejn jixraq, il-livell ta' aġġustament kumpensatorju.

                  11.

                  L-arbitri għandhom joħorġu rapport li jkun jinkludi d-determinazzjoni raġunata tal-Partijiet fl-arbitraġġ fi żmien 90 jum jew, f'każ li l-iskeda hija modifikata mill-arbitri, mhux iktar tard minn 120 jum minn:

                              a.

                              il-ħatra tal-arbitri meta l-arbitraġġ jitwettaq skont il-paragrafu 1.; jew

                              b.

                              it-talba meta l-arbitraġġ jitwettaq skont il-paragrafu 12.

                        Il-perijodu ta' żmien stabbilit f'dan il-paragrafu jista' jiġi estiż bi ftehim reċiproku tal-Partijiet fl-arbitraġġ. Is-Segretarjat tal-Kumitat għandu jiċċirkola minnufih ir-rapport lill-Partijiet fil-Ftehim wara li jkun ġie tradott.

                  12.

                  Meta l-arbitri jagħmlu determinazzjoni negattiva skont il-paragrafu 10.a., u meta l-arbitri ma jkunu għamlu l-ebda determinazzjoni ta' aġġustament kumpensatorju skont il-punt 10.b., kwalunkwe Parti fl-arbitraġġ tista' titlob, wara 30 jum u mhux aktar tard minn 60 jum wara ċ-ċirkulazzjoni tar-rapport tal-arbitri, li l-istess arbitri, meta disponibbli, jiddeterminaw il-livell ta' aġġustament kumpensatorju li jirriżulta f'livell paragunabbli ta' kopertura u jżommu l-bilanċ tad-drittijiet u l-obbligi skont dan il-Ftehim. Fit-twettiq ta' dan, l-arbitri għandhom ikunu ggwidati mid-deċiżjoni adottata mill-Kumitat skont l-Artikolu XIX:8(c) tal-Ftehim, ladarba dan jiġi adottat. Meta xi arbitri oriġinali ma jkunux disponibbli, għandu jinħatar suċċessur skont il-paragrafi 3. sa 5.

            Implimentazzjoni

                  13.

                  Il-Partijiet fl-arbitraġġ għandhom jaċċettaw id-determinazzjoni tal-arbitri bħala waħda finali.

                  14.

                  Għall-finijiet tal-Artikolu XIX:7(b)(i) tal-Ftehim, il-proċeduri tal-arbitraġġ ikunu kompluti:

                              a.

                              meta rapport skont il-paragrafu 11. li ma jagħtix lok għad-dritt għal proċedimenti ulterjuri skont il-paragrafu 12. jiġi ċċirkolat lill-Partijiet fil-Ftehim; jew

                              b.

                              meta l-Partijiet fl-arbitraġġ ma jeżerċitawx id-dritt disponibbli lilhom skont il-paragrafu 12., malli jiskadi l-perijodu ta' żmien stabbilit f'dak il-paragrafu.

         ANNESS

            SKEDA PROPOSTA GĦALL-ARBITRAĠĠ

         L-arbitri għandhom jibbażaw l-iskeda ta' żmien adottata skont il-paragrafu 7.a. fuq dan li ġej:

                     a.

                     Il-wasla ta' sottomissjonijiet bil-miktub tal-Partijiet fl-arbitraġġ:

                                 (1)

                                 Parti li tagħmel it-Talba:

                     - - - - - - - - - - ġimgħatejn

                                 (2)

                                 Parti li Twieġeb:

                     - - - - - - - - - - ġimgħatejn

                     b.

                     Wasla ta' sottomissjonijiet minn parti terza:

                     - - - - - - - - - - ġimgħa

                     c.

                     Laqgħa sostantiva mal-arbitri:

                     - - - - - - - - - - ġimgħa sa ġimgħatejn

                     d.

                     Tweġibiet għall-mistoqsijiet lill-Partijiet u lill-Partijiet terzi fl-arbitraġġ:

                     - - - - - - - - - - ġimgħa sa ġimgħatejn

                     e.

                     Ħruġ u ċirkolazzjoni tar-rapport tal-arbitri dwar id-determinazzjoni tagħhom:

                     - - - - - - - - - - 4 ġimgħat

               B'mod konsistenti mad-dispożizzjonijiet tal-paragrafu 11., l-arbitri jistgħu jbiddlu l-iskeda ta' żmien ta' hawn fuq u jistgħu jorganizzaw laqgħat addizzjonali mal-Partjiet fl-arbitraġġ wara li jikkonsultawhom.


title: Id_Deċiżjoni tal-Kunsill tas-17 ta’ Diċembru 2001 dwar il-konklużjoni ta’ Ftehim Qafas bejn il-Komunità Ewropea u r-Repubblika tat-Turkija dwar il-prinċipji ġenerali għall-parteċipazzjoni tar-Repubblika tat-Turkija fi programmi Komunitarji

text:
Avviż Legali Importanti

|

32002D0179

Official Journal L 061 , 02/03/2002 P. 0027 - 0028

		Id-Deċiżjoni tal-Kunsilltas-17 ta’ Diċembru 2001dwar il-konklużjoni ta’ Ftehim Qafas bejn il-Komunità Ewropea u r-Repubblika tat-Turkija dwar il-prinċipji ġenerali għall-parteċipazzjoni tar-Repubblika tat-Turkija fi programmi Komunitarji(2002/179/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabilixxi l-Komunità Ewropea, u b’mod partikolari l-Artikoli 136a, 61, 95, 129, 137, 149(4), 150(4), 151(5), 152(4), 153(4), 156, 157, 166, 175(1) u 308, flimkien mat-tieni sentenza ta’ l-ewwel subparagrafu ta’ l-Artikolu 300(2), it-tieni subparagrafu ta’ l-Artikolu 300(3), u l-Artikolu 300(4) tiegħu,Wara li kkunsidra l-proposta mill-Kummissjoni [1],Wara li kkunsidra l-kunsens tal-Parlament Ewropew [2],Billi:(1) Ir-Riżoluzzjoni tal-Kunsill ta’ Assoċjazzjoni UE-Turkija tas-6 ta’ Marzu 1995 antiċipat b’ħerqa t-teħid ta’ inizjattivi f’numru ta’ oqsma biex jitwessa l-ambitu ta’ koperazzjoni UE-Turkija, inkluża parteċipazzjoni possibbli f’ċert programmi Komunitarji.(2) Il-Kunsill Ewropew fil-Lussemburgu f’Diċembru 1997 għamel il-parteċipazzjoni fil-programmi Komunitarji manjiera biex tgħolli (tħaffef) l-istrateġija mtejba ta’ qabel l-adeżjoni għall-pajjiżi kandidati, filwaqt li parteċipazzjoni tali tkun iddeterminata każ b’każ. Fl-istess ħin, Strateġija Ewropea għar-Repubblika tat-Turkija kienet stabbilita li ppermettiet l-istess possibbilta għal dak il-pajjiż. Wara l-laqgħat tal-Kunsill Ewropew f’Helsinki f’Diċembru 1999 u, b’mod partikolari, f’Nizza f’Diċembru 2000, l-avviċinament ta’ każ b’każ f’dan il-qasam seta’ jinbidel għal ieħor li jmur iktar fil-bogħod u jħaddan il-biċċa l-kbira tal-programmi Komunitarji.(3) Il-Kunsill Ewropew ta’ Helsinki ddikjara li r-Repubblika tat-Turkija hija pajjiż kandidat iddestinat li jingħaqad ma’ l-Unjoni fuq il-bażi ta’ l-istess kriterji applikati għall-pajjiżi kandidati l-oħra, u li, filwaqt li tibni fuq l-Istrateġija Ewropea eżistenti, ir-Repubblika tat-Turkija, bħal Stati kandidati oħra, għandha tibbenefika minn strateġija qabel l-adeżjoni biex tistimula u tappoġġa r-riformi tagħha u li r-Repubblika tat-Turkija jkollha wkoll l-opportunita tipparteċipa fi programmi u aġenziji Komunitarji u f’laqgħat bejn il-pajjiżi kandidati u l-Unjoni fil-kuntest tal-proċess ta’ adeżjoni.(4) Skond id-direttivi tan-negozjati adottati mill-Kunsill fil-5 ta’ Ġunju 2001, il-Kummissjoni innegozjat f’isem il-Komunità Ftehim Qafas mar-Repubblika tat-Turkija dwar il-prinċipji ġenerali għall-parteċipazzjoni tagħha fi programmi Komunitarji.(5) Rigward xi ftit mill-programmi koperti mill-Ftehim, it-Trattat ma jipprovdi għal ebda setgħat oħra barra dawk taħt l-Artikolu 308.(6) It-termini u l-kondizzjonijiet speċifiċi rigward il-parteċipazzjoni tar-Repubblika tat-Turkija fil-programmi Komunitarji, b’mod partikolari l-kontribuzzjoni finanzjarja pagabbli, għandhom ikunu ddeterminati mill-Kummissjoni f’isem il-Komunità. Għal dak il-għan il-Kummissjoni għandha tkun assistita minn kumitat speċjali maħtur mill-Kunsill.(7) Ir-Repubblika tat-Turkija tista’ tapplika għal assistenza finanzjarja għal parteċipazzjoni fi programmi Komunitarji taħt ir-Regolament tal-Kunsill (KE) Nru 1488/96 tat-23 ta’ Lulju 1996 dwar miżuri finanzjarji u tekniċi li jakkompanjaw (MEDA) l-għamla ta’ strutturi ekonomiċi u soċjali fil-qafas tas-sħubija (partnership) Euro-Mediterranea [3], taħt ir-Regolament tal-Kunsill (KE) Nru 764/2000 tal-10 ta’ April 2000 rigward l-implimentazzjoni ta’ miżuri biex tkun intensifikata l-Unjoni Doganali KE-Turkija [4], jew taħt ir-Regolament (KE) Nru 257/2001 tal-Parlament Ewropew u tal-Kunsill tat-22 ta’ Jannar 2001 rigward l-implimentazzjoni ta’ miżuri biex jippromwovu żvilupp ekonomiku u soċjali fit-Turkija [5].(8) Id-Danimarka, skond l-Artikoli 1 u 2 tal-Protokoll dwar il-posizzjoni tad-Danimarka anness mat-Trattat ta’ l-Unjoni Ewropea u mat-Trattat tal-KE, mhix tipparteċepa f’din il-parti ta’ din id-deċiżjoni tal-Kunsill adottata b’referenza għat-Titolu IV tat-Trattat tal-KE, u d-Danimarka mhix marbuta b’din il-parti tad-deċiżjoni tal-Kunsill lanqas ma hi suġġetta għall-applikazzjoni tagħha.(9) Ir-Renju Unit u l-Irlanda għandhom l-intenzjoni li jipparteċipaw fl-adozzjoni tar-Regolament tal-Kunsill li jistabbilixxi qafas ġenerali għal attivitajiet Komunitarji biex jiffaċilitaw l-implimentazzjoni taż-żona ġudizzjali Ewropea f’materji ċivili u meta tkun adottata, ir-Renju Unit u l-Irlanda jkunu marbuta biha u suġġetti għall-applikazzjoni tagħha. Rigward xi strument futur Komunitarju adottat taħt it-Titolu IV tat-Trattat tal-KE, li jimplimenta jew jistabbilixxi xi programm futur Komunitarju, ir-Renju Unit u l-Irlanda jkunu marbuta biss bil-parti konnessa mat-Titolu IV tat-Trattat tal-KE ta’ din id-deċiżjoni tal-Kunsill u suġġetti għall-applikazzjoni tagħha, jekk ir-Renju Unit u l-Irlanda jkunu marbuta b’dak l-istrument skond il-Protokoll dwar il-pożizzjoni tar-Renju Unit u l-Irlanda anness mat-Trattat dwar l-Unjoni Ewropea u t-Trattat tal-KE.(10) Il-Ftehim għandu jkun rivedut mill-Kummissjoni f’intervalli regolari.(11) Il-Ftehim għandu jkun approvat,IDDEĊIEDA DAN LI ĠEJ:Artikolu 1Il-Ftehim Qafas bejn il-Komunità Ewropea u r-Repubblika tat-Turkija dwar il-prinċipji ġenerali għall-parteċipazzjoni tar-Repubblika tat-Turkija fi programmi Komunitarji, huwa b’dan approvat f’isem il-Komunità.It-test ta’ dan il-Ftehim huwa anness ma’ din id-Deċiżjoni.Artikolu 21. Il-Kummissjoni hija awtorizzata tiddetermina, f’isem il-Komunità, it-termini u l-kondizzjonijiet speċifiċi rigward il-parteċipazzjoni tar-Repubblika tat-Turkija f’kull programm individwali, inkluż il-kontribuzzjoni finanzjarja pagabbli. Il-Kummissjoni għandha tkun assistita f’dan ix-xogħol minn kumitat speċjali maħtur mill-Kunsill.2. Fejn ir-Repubblika tat-Turkija titlob assistenza esterna, il-proċeduri li jipprovdi għalihom ir-Regolament (KE) Nru 1488/96, ir-Regolament (KE) Nru 764/2000, ir-Regolament (KE) Nru 257/2001, u Regolamenti simili li jipprovdu għal assistenza esterna Komunitarja għar-Repubblika tat-Turkija li jistgħu jkunu adottati fil-futur, għandhom japplikaw.Artikolu 3Mhux iktar tard minn tliet snin wara d-data tad-dħul fis-seħħ ta’ dan il-Ftehim, u kull tliet snin wara dan, il-Kummissjoni għandha tirrevedi l-implimentazzjoni ta’ dan il-Ftehim u tirrapporta dwaru lill-Kunsill. Ir-rapport għandu jkun akkompanjat, fejn meħtieġ, bi proposti xierqa.Artikolu 4Il-President tal-Kunsill huwa awtorizzat jaħtar il-persuna(i) li jkollha s-setgħa tiffirma l-Ftehim biex torbot lill-Komunità.Artikolu 5Il-President tal-Kunsill għandu, f’isem il-Komunità, jagħti n-notifiki li jipprovdi għalihom l-Artikolu 9 tal-Ftehim [6].Magħmula fi Brussel, fis-17 ta’ Diċembru 2001.F’isem il-KunsillIl-PresidentA. Neyts-Uyttebroeck[1] ĠU C 304 E of ta’ l- 20.10.2001, p. 342.[2] Opinjoni mogħtija fil- 11.12.2001 (għadha mhix ippubblikata fil-Ġurnal Uffiċjali).[3] ĠU L 189, 30.07.96, p. 1. Ir-Regolament kif l-aħħar emendat mir-Regolament (KE) Nru 2698/2000 (ĠU L 311, tat-12.12.2000, p. 1).[4] ĠU L 94, 14.04.00, p. 6.[5] ĠU L 39, 09.02.01, p. 1.[6] Id-data tad-dħul fis-seħħ tal-Ftehim għandu jkun ippubblikat fil-Ġurnal Uffiċjali tal-Komunitajiet Ewropej mis-Segretarjat Ġenerali tal-Kunsill.--------------------------------------------------


title: 2012/509/UE: Deċiżjoni tar-Rappreżentanti tal-Gvernijiet tal-Istati Membri tal- 20 ta' Settembru 2012 li taħtar imħallef fil-Qorti Ġenerali

text:
               21.9.2012

               MT

               Il-Ġurnal Uffiċjali tal-Unjoni Ewropea

               L 255/30

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tal-20 ta' Settembru 2012
   li taħtar imħallef fil-Qorti Ġenerali
   (2012/509/UE)
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat dwar l-Unjoni Ewropea, u b'mod partikolari l-Artikolu 19 tiegħu,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 254 u 255 tiegħu,
   Billi:

               (1)

               Skont l-Artikoli 5 u 7 tal-Protokoll dwar l-Istatut tal-Qorti tal-Ġustizzja tal-Unjoni Ewropea u wara r-riżenja tas-Sinjura Ena CREMONA, għandu jinħatar imħallef fil-Qorti Ġenerali għall-bqija tal-mandat tas-Sinjura Ena CREMONA, jiġifieri sal-31 ta' Awwissu 2013.

               (2)

               Ġie propost is-Sur Eugène BUTTIGIEG għall-post li sar vakanti.

               (3)

               Il-Kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta opinjoni dwar l-idoneità tas-Sur Eugène BUTTIGIEG għall-qadi tal-funzjonijiet ta' mħallef fil-Qorti Ġenerali,

         ADOTTAW DIN ID-DEĊIŻJONI:
   Artikolu 1
   Is-Sur Eugène BUTTIGIEG huwa b'dan maħtur imħallef fil-Qorti Ġenerali, għall-perijodu mit-22 ta' Settembru 2012 sal-31 ta' Awwissu 2013.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, l-20 ta’ Settembru 2012.

            Il-President

         K. KORNELIOU


title: Deċiżjoni tal-Kunsill (PESK) 2015/598 tal- 15 ta' April 2015 li taħtar ir-Rappreżentant Speċjali tal-Unjoni Ewropea għall-Asja Ċentrali

text:
               16.4.2015

               MT

               Il-Ġurnal Uffiċjali tal-Unjoni Ewropea

               L 99/25

         DEĊIŻJONI TAL-KUNSILL (PESK) 2015/598
   tal-15 ta' April 2015
   li taħtar ir-Rappreżentant Speċjali tal-Unjoni Ewropea għall-Asja Ċentrali
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 31(2) u l-Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-25 ta' Ġunju 2012, il-Kunsill adotta d-Deċiżjoni 2012/328/PESK (1) li ħatret lis-Sinjura Patricia FLOR bħala r-Rappreżentant Speċjali tal-Unjoni Ewropea (RSUE) għall-Asja Ċentrali.

               (2)

               Ser jinħatar RSUE għall-Asja Ċentrali għal perijodu ta' 12-il xahar.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Is-Sur Peter BURIAN huwa b'dan maħtur bħala r-Rappreżentant Speċjali tal-Unjoni Ewropea (RSUE) għall-Asja Ċentrali sat-30 ta' April 2016. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   Artikolu 2
   Objettivi ta' politika
   Il-mandat tar-RSUE għandu jkun ibbażat fuq l-objettivi ta' politika tal-Unjoni fl-Asja Ċentrali. Dawn l-objettivi jinkludu:

               (a)

               il-promozzjoni ta' relazzjonijiet tajba u mill-qrib bejn l-Unjoni u l-pajjiżi tal-Asja Ċentrali abbażi ta' valuri u interessi komuni kif stipulati fi ftehimiet rilevanti;

               (b)

               il-kontribut għat-tisħiħ tal-istabbiltà u l-kooperazzjoni bejn il-pajjiżi fir-reġjun;

               (c)

               il-kontribut għat-tisħiħ tad-demokrazija, l-istat tad-dritt, il-governanza tajba u r-rispett tad-drittijiet tal-bniedem u tal-libertajiet fundamentali fl-Asja Ċentrali;

               (d)

               l-indirizzar ta' theddidiet ewlenin, speċjalment ta' problemi speċifiċi b'implikazzjonijiet diretti għall-Unjoni;

               (e)

               it-titjib fl-effikaċja u l-viżibbiltà tal-Unjoni fir-reġjun, inkluż permezz tal-koordinazzjoni iżjed mill-qrib ma' sħab u organizzazzjonijiet internazzjonali oħra rilevanti, bħall-Organizzazzjoni għas-Sigurtà u Kooperazzjoni fl-Ewropa (OSKE) u n-Nazzjonijiet Uniti (NU).

         Artikolu 3
   Mandat
   1.   Sabiex jinkisbu l-objettivi ta' politika, il-mandat tar-RSUE għandu jkun li:

               (a)

               jippromwovi l-koordinazzjoni politika tal-Unjoni fuq bażi ġenerali fl-Asja Ċentrali u jgħin biex tkun żgurata l-konsistenza tal-azzjonijiet esterni tal-Unjoni fir-reġjun;

               (b)

               jimmonitorja, f'isem ir-RGħ, flimkien mas-Servizz Ewropew għall-Azzjoni Esterna (SEAE) u mal-Kummissjoni, il-proċess ta' implimentazzjoni tal-Istrateġija tal-Unjoni għal Sħubija Ġdida mal-Asja Ċentrali, komplementat bil-konklużjonijiet rilevanti tal-Kunsill u rapporti ta' progress sussegwenti dwar l-implimentazzjoni tal-Istrateġija tal-Unjoni għall-Asja Ċentrali, jagħmel rakkomandazzjonijiet u jirrapporta lill-korpi rilevanti tal-Kunsill fuq bażi regolari;

               (c)

               jgħin lill-Kunsill biex tkompli tiġi żviluppata politika komprensiva fir-rigward tal-Asja Ċentrali;

               (d)

               isegwi mill-qrib l-iżviluppi politiċi fl-Asja Ċentrali billi jiżviluppa u jżomm kuntatti mill-qrib mal-gvernijiet, il-parlamenti, il-ġudikatura, is-soċjetà ċivili u l-mezzi ta' komunikazzjoni tal-massa;

               (e)

               iħeġġeġ lill-Każakistan, il-Kirgiżistan, it-Taġikistan, it-Turkmenistan u l-Użbekistan biex jikkooperaw fir-rigward ta' kwistjonijiet reġjonali ta' interess komuni;

               (f)

               jiżviluppa kuntatti u kooperazzjoni adatti mal-atturi interessati ewlenin fir-reġjun, u l-organizzazzjonijiet reġjonali u internazzjonali rilevanti kollha;

               (g)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem fir-reġjun f'kooperazzjoni mar-RSUE għad-Drittijiet tal-Bniedem, inklużi l-Linji Gwida tal-Unjoni dwar id-drittijiet tal-bniedem, b'mod partikolari l-Linji Gwida tal-Unjoni dwar it-Tfal u l-Konflitti Armati, kif ukoll dawk dwar il-vjolenza fuq in-nisa u l-bniet u l-ġlieda kontra l-forom kollha ta' diskriminazzjoni kontrihom, u tal-politika tal-Unjoni rigward ir-Riżoluzzjoni tal-Kunsill tas-Sigurtà tan-NU Nru 1325 (2000) dwar in-Nisa, il-Paċi u s-Sigurtà, inkluż billi jimmonitorja u jirrapporta dwar l-iżviluppi kif ukoll ifassal rakkomandazzjonijiet f'dan ir-rigward;

               (h)

               jikkontribwixxi, f'kooperazzjoni mill-qrib man-NU u l-OSKE, għall-prevenzjoni u r-riżoluzzjoni ta' konflitti billi jiżviluppa kuntatti mal-awtoritajiet u ma' atturi lokali oħra bħal organizzazzjonijiet mhux governattivi, partiti politiċi, minoranzi, gruppi reliġjużi u l-mexxejja tagħhom;

               (i)

               jagħti sehmu għall-formulazzjoni ta' aspetti tal-Politika Estera u ta' Sigurtà Komuni, fir-rigward tal-Asja Ċentrali li huma relatati mas-sigurtà tal-enerġija, is-sigurtà tal-fruntieri, il-ġlieda kontra l-kriminalità serja, inklużi d-droga u t-traffikar tal-bnedmin, kif ukoll il-ġestjoni tar-riżorsi tal-ilma, l-ambjent u t-tibdil fil-klima;

               (j)

               jippromwovi s-sigurtà reġjonali fil-fruntieri tal-Asja Ċentrali fil-kuntest tat-tnaqqis tal-preżenza internazzjonali fl-Afganistan.

         2.   Ir-RSUE għandu jappoġġa l-ħidma tar-RGħ u jżomm ħarsa ġenerali fuq l-attivitajiet kollha tal-Unjoni fir-reġjun.
   Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat, filwaqt li jaġixxi taħt l-awtorità tar-RGħ.
   2.   Il-KPS għandu jżomm kollegament privileġġjat mar-RSUE u għandu jkun il-punt ta' kuntatt primarju tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-SEAE u d-dipartimenti rilevanti tiegħu.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu sat-30 ta' April 2016 għandu jkun ta' EUR 810 000.
   2.   In-nefqa għandha tiġi amministrata f'konformità mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Formazzjoni u kompożizzjoni tal-iskwadra
   1.   Fil-limiti tal-mandat tar-RSUE u l-mezzi finanzjarji korrispondenti li jitpoġġew għad-dispożizzjoni, ir-RSUE għandu jkun responsabbli għall-formazzjoni ta' skwadra. L-iskwadra għandu jinkludi l-konsulenza esperta dwar kwistjonijiet speċifiċi ta' politika kif jirrikjedi l-mandat. Ir-RSUE għandha żżomm lill-Kunsill u lill-Kummissjoni infurmati fil-pront dwar il-kompożizzjoni tal-iskwadra.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal mar-RSUE. Is-salarju ta' tali persunal issekondat għandu jkun kopert mill-Istat Membru kkonċernat, mill-istituzzjoni tal-Unjoni kkonċernata jew mis-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru mandanti, l-istituzzjoni mandanti tal-Unjoni jew is-SEAE u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jitqiegħed fl-istess post li fih jinsab id-dipartiment rilevanti tas-SEAE sabiex tiġi żgurata l-koerenza u l-konsistenza tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u l-persunal tar-RSUE
   Il-privileġġi, immunitajiet u garanziji oħra neċessarji għat-tlestija u l-funzjonament bla tfixkil tal-missjoni tar-RSUE u tal-membri tal-persunal tar-RSUE għandhom jiġu miftehmin mal-pajjiżi ospitanti, kif adatt. L-Istati Membri u s-SEAE għandhom jagħtu l-appoġġ meħtieġ kollu għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tal-iskwadra tar-RSUE għandhom jirrispettaw il-prinċipji u l-istandards minimi ta' sigurtà stabbiliti bid-Deċiżjoni tal-Kunsill 2013/488/UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li r-RSUE tingħata aċċess għal kull informazzjoni rilevanti.
   2.   Id-delegazzjonijiet tal-Unjoni fir-reġjun u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operattiva taħt it-Titlu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat u skont is-sitwazzjoni tas-sigurtà fiż-żona ġeografika ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku għall-missjoni bbażat fuq il-gwida mis-SEAE, li jipprevedi miżuri ta' sigurtà fiżiċi, organizzattivi u proċedurali speċifiċi għall-missjoni li jirregolaw il-ġestjoni tal-moviment mingħajr periklu tal-persunal lejn, u ġewwa, iż-żona tal-missjoni u l-ġestjoni ta' inċidenti ta' sigurtà, u li jipprevedi pjan ta' kontinġenza u pjan ta' evakwazzjoni tal-missjoni;

               (b)

               jiżgura li jiġu implimentati r-rakkomandazzjonijiet miftehmin kollha li jsiru wara valutazzjonijiet regolari ta' sigurtà u jippreżenta lir-RGħ, lill-Kunsill u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u r-rapport dwar l-implimentazzjoni tal-mandat.

         Artikolu 11
   Rappurtar
   Ir-RSUE għandu jipprovdi regolarment lir-RGħ u lill-KPS rapporti bil-fomm u bil-miktub. Ir-RSUE għandu jirrapporta wkoll lill-gruppi ta' ħidma tal-Kunsill, kif neċessarju. Għandhom jiġu ċċirkolati rapporti regolari permezz tan-netwerk COREU. Ir-RSUE jista' jipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE jista' jiġi involut fl-għoti ta' informazzjoni lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effikaċja tal-azzjoni tal-Unjoni u għandha tgħin sabiex ikun żgurat li l-istrumenti kollha tal-Unjoni u l-azzjonijiet kollha tal-Istati Membri jiġu utilizzati konsistentement sabiex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati mad-dipartiment ġeografiku rilevanti tas-SEAE, kif ukoll mal-Kummissjoni, kif ukoll ma' dawk tar-RSUE għall-Afganistan. Ir-RSUE għandu jipprovdi informazzjoni fuq bażi regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-Missjoni tal-Istati Membri. Huma għandhom jagħmlu kull sforz biex jassistu lir-RSUE fl-implimentazzjoni tal-mandat tagħha. Ir-RSUE għandha wkoll iżżomm kollegament ma' atturi internazzjonali u reġjonali oħrajn fuq il-post.
   Artikolu 13
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lir-RGħ, lill-Kunsill u lill-Kummissjoni rapport ta' progress sal-aħħar ta' Settembru 2015 u rapport komprensiv dwar l-implementazzjoni tal-mandat sal-aħħar ta' Jannar 2016.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-15 ta' April 2015.

            Għall-Kunsill

            Il-President

         E. RINKĒVIČS

      (1)  Deċiżjoni tal-Kunsill 2012/328/PESK tal-25 ta' Ġunju 2012 li taħtar ir-Rappreżentant Speċjali tal-Unjoni Ewropea għall-Asja Ċentrali (ĠU L 165, 26.6.2012, p. 59).

      (2)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).